
[bookmark: TextBodyBegin]Európsky parlament,
–	so zreteľom na Rámcový dohovor Organizácie Spojených národov o zmene klímy (ďalej len „UNFCCC“) a Kjótsky protokol k tomuto dohovoru,
–	so zreteľom na dohodu prijatú 12. decembra 2015 na 21. konferencii zmluvných strán UNFCCC (COP 21) v Paríži (Parížska dohoda),
–	so zreteľom na 29. konferenciu zmluvných strán UNFCCC (COP 29), 19. zasadnutie konferencie zmluvných strán slúžiace ako stretnutie strán Kjótskeho protokolu (CMP 19), šieste zasadnutie konferencie zmluvných strán slúžiacej ako stretnutie strán Parížskej dohody (CMA 6) a na Glasgowský klimatický pakt prijatý na 26. konferencii zmluvných strán UNFCCC (COP 26) 13. novembra 2021 v Glasgowe,
–	so zreteľom na dohodu dosiahnutú na 27. konferencii zmluvných strán UNFCCC (COP 27) o vytvorení osobitného fondu na krytie strát a škôd, zriadenie prechodného výboru pre sfunkčnenie nových mechanizmov financovania na krytie strát a škôd na 28 konferencii zmluvných strán UNFCCC (COP 28), a na sieť zo Santiaga pre straty a škody,
–	so zreteľom na svoje uznesenie zo 14. novembra 2024 o konferencii OSN o zmene klímy v roku 2024 v Baku, Azerbajdžan (COP 29)[footnoteRef:1], [1:  	Ú. v. EÚ C, C/2025/808, 11.2.2025, ELI: http://data.europa.eu/eli/C/2025/808/oj.] 

–	so zreteľom na dohodu dosiahnutú na konferencii COP 29 o novom kolektívnom kvantifikovanom cieli (NCQG) financovania opatrení v oblasti zmeny klímy a cieli strojnásobiť financovanie pre rozvojové krajiny na 300 miliárd USD ročne do roku 2035 a zabezpečiť spoločné úsilie všetkých aktérov o zvýšenie financovania pre rozvojové krajiny z verejných a súkromných zdrojov na 1,3 bilióna USD ročne do roku 2035,
–	so zreteľom na Agendu 2030 pre udržateľný rozvoj a ciele udržateľného rozvoja OSN,
–	so zreteľom na svoje uznesenie z 9. júla 2025 o vykonávaní a plnení cieľov udržateľného rozvoja so zreteľom na politické fórum na vysokej úrovni v roku 2025[footnoteRef:2], [2:  	Prijaté texty, P10_TA(2025)0159.] 

–	so zreteľom na osobitnú správu Medzivládneho panelu o zmene klímy (IPCC) z roku 2018 o vplyve globálneho oteplenia o 1,5 °C v porovnaní s predindustriálnou úrovňou, jeho osobitnú správu o zmene klímy a pôde, jeho osobitnú správu o oceánoch a kryosfére v meniacej sa klíme a jeho šiestu hodnotiacu správu (AR6),
–	so zreteľom na súhrnnú správu UNFCCC z 28. októbra 2024 o vnútroštátne stanovených príspevkoch podľa Parížskej dohody,
–	so zreteľom na správu Svetovej meteorologickej organizácie (WMO) z 19. marca 2025 s názvom „Stav globálnej klímy v roku 2024“,
–	so zreteľom na správu z 15. apríla 2025, ktorú vypracovala služba monitorovania zmeny klímy programu Copernicus a WMO, s názvom „Európska správa o stave klímy za rok 2024“,
–	so zreteľom na správu Programu OSN pre životné prostredie (UNEP) o medzerách v oblasti emisií za rok 2024, ktorá bola uverejnená 24. októbra 2024,
–	so zreteľom na oznámenie Komisie z 11. decembra 2019 s názvom „Európska zelená dohoda“ (COM(2019)0640),
–	so zreteľom na oznámenie Komisie z 26. februára 2025 s názvom „Dohoda o čistom priemysle: spoločný plán konkurenciechopnosti a dekarbonizácie“ (COM(2025)0085),
–	so zreteľom na právne predpisy EÚ, ktorými sa ciele Únie znížiť čisté emisie do roku 2030 aspoň o 55 % v porovnaní s úrovňami z roku 1990 a dosiahnuť záväzný cieľ EÚ v oblasti klimatickej neutrality do roku 2050 (balík Fit for 55) premietnu do konkrétnych politík v rôznych odvetviach,
–	so zreteľom na rozhodnutie Európskeho parlamentu a Rady (EÚ) 2022/591 zo 6. apríla 2022 o všeobecnom environmentálnom akčnom programe Únie do roku 2030[footnoteRef:3], ako aj na monitorovaciu správu Európskej environmentálnej agentúry z 20. februára 2025, v ktorej sa monitoruje pokrok pri dosahovaní cieľov 8. environmentálneho akčného programu (EAP), a na správu Komisie z 13. marca 2024 o preskúmaní 8. EAP v polovici trvania (COM(2024)0123), [3:  	Ú. v. EÚ L 114, 12.4.2022, s. 22, ELI: http://data.europa.eu/eli/dec/2022/591/oj.] 

–	so zreteľom na svoje uznesenie z 28. novembra 2019 o núdzovom stave v oblasti klímy a životného prostredia[footnoteRef:4], [4:  	Ú. v. EÚ C 232, 16.6.2021, s. 28.] 

–	so zreteľom na oznámenie Komisie zo 6. februára 2024 s názvom Zabezpečenie našej budúcnosti – Cieľ Európy v oblasti klímy do roku 2040 a cesta ku klimatickej neutralite do roku 2050 budovaním udržateľnej, spravodlivej a prosperujúcej spoločnosti (COM(2024)0063),
–	so zreteľom na oznámenie Komisie z 12. marca 2024 s názvom „Riadenie klimatických rizík – ochrana osôb a prosperity“ (COM(2024)0091),
–	so zreteľom na oznámenie Komisie z 27. mája 2025 s názvom „Celoúnijné posúdenie konečných aktualizovaných národných energetických a klimatických plánov – Dosahovanie cieľov Únie v oblasti energetiky a klímy do roku 2030“ (COM(2025)0274),
–	so zreteľom na správu Európskej environmentálnej agentúry z 11. marca 2024 s názvom „Európske posúdenie klimatických rizík“,
–	so zreteľom na správu Európskej vedeckej poradnej rady pre zmenu klímy z 15. júna 2023 s názvom „Scientific advice for the determination of an EU-wide 2040 climate target and a greenhouse gas budget for 2030 – 2050“ (Vedecké rady pre stanovenie klimatického cieľa pre celú EÚ do roku 2040 a rozpočtu skleníkových plynov na roky 2030 – 2050),
–	so zreteľom na správu Európskej vedeckej poradnej rady pre zmenu klímy z 2. júna 2025 s názvom „Vedecké poradenstvo k zmene európskeho právneho predpisu v oblasti klímy – stanovenie cieľov v oblasti klímy na posilnenie strategických priorít EÚ“,
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku z 28. júna 2023 s názvom „Nový pohľad na prepojenie medzi klímou a bezpečnosťou: riešenie vplyvu zmeny klímy a zhoršovania životného prostredia na mier, bezpečnosť a obranu“ (JOIN(2023)0019) a na spoločný pracovný dokument útvarov Komisie a vysokej predstaviteľky Únie pre zahraničné veci a bezpečnostnú politiku zo 17. februára 2025 s názvom „Progress Report on the implementation of the Joint Communication - “A New Outlook on the Climate and Security Nexus“ (Správa o pokroku pri vykonávaní spoločného oznámenia – Nový pohľad na prepojenie medzi klímou a bezpečnosťou“ (SWD(2025)0049),
–	so zreteľom na Globálny rámec pre chemické látky – Za planétu bez škôd spôsobených chemickými látkami a odpadom, prijatý na piatej medzinárodnej konferencii o hospodárení s chemickými látkami, ktorá bol usporiadaná v rámci Programu OSN pre životné prostredie (UNEP) v septembri 2023,
–	so zreteľom na globálny rámec pre biodiverzitu z Kchun-mingu a Montrealu prijatý na 15. zasadnutí Konferencie zmluvných strán Dohovoru OSN o biologickej diverzite (DBD COP 15) v decembri 2022 a 16. zasadnutí Konferencie zmluvných strán Dohovoru OSN o biologickej diverzite (DBD COP 16), ktoré bolo uzavreté vo februári 2025,
–	so zreteľom na dohodu v rámci Dohovoru Organizácie Spojených národov o morskom práve o ochrane a udržateľnom využívaní morskej biodiverzity v oblastiach mimo vnútroštátnej jurisdikcie (dohoda o BBNJ alebo dohoda OSN o šírom mori) prijatú 19. júna 2023,
–	so zreteľom na nariadenie Európskeho parlamentu a Rady (EÚ) 2024/1991 z 24. júna 2024 o obnove prírody a o zmene nariadenia (EÚ) 2022/869[footnoteRef:5] („právny predpis o obnove prírody“), [5:  	Ú. v. EÚ L, 2024/1991, 29.7.2024, ELI: http://data.europa.eu/eli/reg/2024/1991/oj.] 

–	so zreteľom na svoju pozíciu z 10. apríla 2024 k návrhu smernice Európskeho parlamentu a Rady o monitorovaní a odolnosti pôdy[footnoteRef:6], [6:  	Prijaté texty, P9_TA(2024)0204.] 

–	so zreteľom na nariadenie (EÚ) 2024/3012 Európskeho parlamentu a Rady (EÚ) z 27. novembra 2024, ktorým sa zriaďuje certifikačný rámec Únie pre trvalé odstraňovanie uhlíka, uhlíkové poľnohospodárstvo a ukladanie uhlíka do výrobkov[footnoteRef:7], [7:  	Ú. v. EÚ L, 2024/3012, 6.12.2024, ELI: http://data.europa.eu/eli/reg/2024/3012/oj.] 

–	so zreteľom na nariadenie Európskeho parlamentu a Rady (EÚ) 2024/1787 z 13. júna 2024 o znižovaní emisií metánu v odvetví energetiky a o zmene nariadenia (EÚ) 2019/942[footnoteRef:8], [8:  	Ú. v. EÚ L, 2024/1787, 15.7.2024, ELI: http://data.europa.eu/eli/reg/2024/1787/oj.] 

–	so zreteľom na rezolúciu schválenú Radou OSN pre ľudské práva z 12. júla 2019 o ľudských právach a zmene klímy (A/HRC/RES/41/21),
–	so zreteľom na vyhlásenie zo 4. novembra 2021 s názvom Podpora podmienok pre spravodlivú medzinárodnú transformáciu prijaté na konferencii COP 26,
–	so zreteľom na závery Rady o financovaní opatrení v oblasti zmeny klímy z 10. októbra 2025 v súvislosti s 30. konferenciou zmluvných strán UNFCCC (COP 30) v Beléme,
–	so zreteľom na otázky Komisii a Rade týkajúce sa Konferencie OSN o zmene klímy, ktorá sa koná v roku 2025 v Beléme (Brazília) (COP 30) (O-000028/2025 – B10‑0011/2025 a O-000029/2025 – B10‑0012/2025),
–	so zreteľom na článok 142 ods. 5 a článok 136 ods. 2 rokovacieho poriadku
–	so zreteľom na návrh uznesenia Výboru pre životné prostredie, klímu a bezpečnosť potravín,
A.	keďže vyhlásil núdzový stav v oblasti klímy a životného prostredia a zaviazal sa urýchlene bojovať proti tejto hrozbe a obmedziť ju; keďže z nedávnych vedeckých štúdií[footnoteRef:9] vyplýva, že globálne otepľovanie a zvyšovanie hladiny morí spôsobené ľudskou činnosťou sa zrýchľujú ešte väčším tempom, než sa pôvodne predpokladalo; [9:  	Forster, P. M., Smith, C., Walsh, T., Lamb, W. F., Lamboll, R. a kol., „Indicators of Global Climate Change 2024: annual update of key indicators of the state of the climate system and human influence“ (Ukazovatele globálnej klimatickej zmeny 2024: ročná aktualizácia kľúčových ukazovateľov stavu klimatického systému a vplyvu človeka), Earth System Science Data, zv. 17, vydanie 6, 19. júna 2025.] 

B.	keďže Parížska dohoda nadobudla platnosť 4. novembra 2016; keďže v roku 2025 uplynie desať rokov od prijatia Parížskej dohody;
C.	keďže podľa správy UNEP o medzerách v oblasti emisií za rok 2024[footnoteRef:10] by úplné vykonávanie bezpodmienečných vnútroštátnych príspevkov stanovených v rámci Parížskej dohody do roku 2030 viedlo k tomu, že zvýšenie teploty by bolo možné obmedziť na 2,8 °C v tomto storočí a úplné zavedenie podmienených vnútroštátne stanovených príspevkov (NDC) by znížilo toto zvýšenie teploty na 2,6 °C; [10:  	Program OSN pre životné prostredie, Správa o medzerách v oblasti emisií za rok 2024, 24. októbra 2024.] 

D.	keďže v súhrnnej správe o NDC za rok 2024[footnoteRef:11] sa uvádza, že celková úroveň globálnych emisií skleníkových plynov v roku 2030 by mala byť o 2,6 % nižšia ako v roku 2019; keďže Medzivládny panel o zmene klímy (IPCC) dospel k záveru, že emisie skleníkových plynov musia byť podľa scenárov, v ktorých sa otepľovanie obmedzí na 1,5 °C, do roku 2030 o 43 % nižšie ako v roku 2019; [11:  	Sekretariát UNFCCC, 2024 NDC Synthesis Report (Súhrnná správa o NDC za rok 2024), 28. októbra 2024.] 

E.	keďže EÚ by mala zostať lídrom v medzinárodných rokovaniach o klíme; keďže na dosiahnutie globálnych cieľov v oblasti klímy je potrebné spoločné úsilie všetkých krajín; keďže dekarbonizácia v samotnej EÚ nebude stačiť; keďže Spojené štáty sú zodpovedné za 23,8 % celosvetových kumulatívnych emisií CO2, členské štáty EÚ za 16,5 %, Čína 15 %, Rusko 6,7 % a Spojené kráľovstvo 4,4 %; keďže EÚ je v súčasnosti po Číne, Spojených štátoch a Indii štvrtým najväčším ročným producentom emisií CO2 na svete, čo predstavuje približne 6 % celosvetových emisií; keďže EÚ predstavuje 5,7 % svetovej populácie a 14,7 % svetového HDP[footnoteRef:12]; [12:  	Eurostat, Key figures on the EU in the world – 2025 edition (Kľúčové údaje o EÚ vo svete – vydanie 2025), 2025.] 

F.	keďže cesty obmedzujúce globálne otepľovanie na 1,5 °C si vyžadujú dosiahnutie čistých záporných emisií po roku 2050;
G.	keďže väčšina opatrení na zmiernenie zmeny klímy uvedených v šiestej hodnotiacej správe IPCC, ktorá bola uverejnená v roku 2023, zahŕňa zachytávanie a ukladanie uhlíka a odstraňovanie uhlíka;
H.	keďže Medzivládny panel o zmene klímy odhaduje, že globálny uhlíkový rozpočet so 67 % pravdepodobnosťou obmedzenia globálneho otepľovania na 1,5 °C predstavuje od roku 2020 približne 400 gigaton CO₂[footnoteRef:13]; keďže pri súčasných celosvetových úrovniach emisií sa očakáva, že tento globálny uhlíkový rozpočet sa vyčerpá do roku 2030; [13:  	IPCC, „Summary for Policymakers“ (Zhrnutie pre tvorcov politík), Climate Change 2021 – The Physical Science Basis. Contribution of Working Group I to the Sixth Assessment Report of the Intergovernmental Panel on Climate Change (Zmena klímy 2021 – Prírodovedecký základ. Príspevok pracovnej skupiny I k šiestej hodnotiacej správe Medzivládneho panelu o zmene klímy), 2021.] 

I.	keďže metán je zodpovedný približne za 30 % nárastu globálnych teplôt od priemyselnej revolúcie; keďže EÚ sa na konferencii COP 26 podieľala na vyhlásení globálneho záväzku o metáne, ktorého cieľom je znížiť emisie metánu do roku 2030 o 30 % v porovnaní s úrovňou v roku 2020; keďže zo správy Medzinárodnej agentúry pre energiu z mája 2025 s názvom „Global Methane Tracker 2025“ (Globálne sledovanie metánu 2025) vyplýva, že emisie metánu stále rastú a že plnenie globálneho záväzku o metáne je stále slabé;
J.	keďže podľa zistení IPCC záchyty na pevnine a v oceánoch za posledných šesť desaťročí absorbovali 56 % emisií CO₂ spôsobených človekom[footnoteRef:14]; [14:  	IPCC, „Sekcie“ (Oddiely), Climate Change 2023: Synthesis Report. Contribution of Working Groups I, II and III to the Sixth Assessment Report of the Intergovernmental Panel on Climate Change (Zmena klímy 2023: súhrnná správa. Príspevok pracovných skupín I, II a III k šiestej hodnotiacej správe Medzivládneho panelu o zmene klímy), 2023.] 

K.	keďže bolo prekročených šesť z deviatich planetárnych medzí, ktoré vymedzilo Centrum pre štúdium odolnosti v Štokholme (Resilience Centre)[footnoteRef:15] vrátane planetárnej medze pre klímu; [15:  	Richardson, K., Steffen, W., Lucht, W., Bendtsen, J., Cornell, S. a kol., „Earth beyond six of nine planetary boundaries“ (Zem za šiestimi z deviatich planetárnych medzí), Science Advances, zv. 9, vydanie 37, 13. septembra 2023.] 

L.	keďže v Programe OSN pre životné prostredie sa vzájomne prepojené environmentálne núdzové situácie zmeny klímy, znečistenia a straty biodiverzity opisujú ako „trojitá kríza planéty“, keďže zmena klímy zhoršuje stratu biodiverzity, znečistenie urýchľuje zmenu klímy aj kolaps ekosystému a strata biodiverzity oslabuje odolnosť voči zmene klímy;
M.	keďže ochrana, zachovanie a obnova biodiverzity a ekosystémov, a to aj prostredníctvom väčšieho úsilia o zastavenie a zvrátenie odlesňovania a degradácie lesov, sú nevyhnutnými opatreniami na dosiahnutie teplotného cieľa Parížskej dohody;
N.	keďže globálny rámec pre biodiverzitu (GBF) z Kchun-mingu a Montrealu obsahuje konkrétne opatrenia na zastavenie a zvrátenie straty prírody vrátane cieľov obnoviť 30 % všetkých degradovaných ekosystémov do roku 2030 a cieľa zachovať 30 % pôdy, vôd a morí;
O.	keďže rok 2024 bol najteplejším zaznamenaným rokom a globálne teploty po prvýkrát presiahli 1,5 °C v porovnaní s predindustriálnou úrovňou; keďže údaje programu Copernicus za prvú polovicu roka 2025 patria k najvyšším zaznamenaným teplotám, pričom teplejší bol len máj v roku 2024[footnoteRef:16]; keďže každý z posledných desiatich rokov sa radí medzi prvých desať najhorúcejších rokov podľa záznamov; keďže Európa je najrýchlejšie sa otepľujúcim kontinentom na svete, ktorý sa podľa údajov programu Copernicus[footnoteRef:17] od 80. rokov 20. storočia otepľuje približne dvojnásobne rýchlejšie ako celosvetový priemer; [16:  	Copernicus, „Copernicus: Exceptionally dry spring in parts of north-western Europe - Second-warmest May globally (Výnimočne suchá jar v niektorých častiach severozápadnej Európy – druhý najteplejší máj globálne“, webové sídlo programu Copernicus, 10. júna 2025.]  [17:  	Copernicus, Copernicus Global Climate Report 2024 (Globálna správa o klíme Copernicus 2024), webové sídlo Copernicus, 10. januára 2025.] 

P.	keďže Valné zhromaždenie Organizácie Spojených národov uznalo právo na prístup k čistému, zdravému a udržateľnému životnému prostrediu ako všeobecné ľudské právo[footnoteRef:18] a článok 37 Charty základných práv Európskej únie zakotvuje zásadu, že ochrana životného prostredia sa musí začleniť do politík Únie, [18:  	Rezolúcia Valného zhromaždenia OSN č. 76/300 z 28. júla 2022 s názvom „Ľudské právo na čisté, zdravé a udržateľné životné prostredie“.] 

Q.	keďže znečistenie ovzdušia predstavuje závažnú hrozbu pre životné prostredie a verejné zdravie a je neoddeliteľne spojené s klimatickou krízou, a to z hľadiska spoločných zdrojov energie, ako je spaľovanie fosílnych palív, ako aj z hľadiska potreby integrovaných politických riešení; keďže látky znečisťujúce klímu s krátkou životnosťou, ako je metán a čierny uhlík, sú zodpovedné za takmer polovicu súčasných úrovní globálneho otepľovania a spôsobujú vážne zdravotné následky, najmä u zraniteľných skupín obyvateľstva[footnoteRef:19]; [19:  	Szopa, S., Naik, V., Adhikary, B., Artaxo, P., Berntsen, T., „Short-Lived Climate Forcers“ (Krátkodobé faktory ovplyvňujúce klímu), Climate Change 2021: The Physical Science Basis. Contribution of Working Group I to the Sixth Assessment Report of the Intergovernmental Panel on Climate Change (Zmena klímy 2021: prírodovedecký základ. Príspevok pracovnej skupiny I k šiestej hodnotiacej správe Medzivládneho panelu o zmene klímy), jún 2023.] 

R.	keďže Spojené štáty sa už druhýkrát rozhodli jednostranne odstúpiť od Parížskej dohody; keďže USA ukončujú politiku multilateralizmu a poskytovania rozvojovej pomoci, humanitárnej pomoci a medzinárodného financovania opatrení v oblasti zmeny klímy; keďže EÚ má zodpovednosť a strategický záujem pomôcť vyplniť túto medzeru;
S.	keďže zosúladenie globálnych finančných tokov s cestou k emisne neutrálnemu hospodárstvu odolnému voči zmene klímy je základným cieľom zelenej transformácie v súlade s článkom 2 Parížskej dohody;
T.	keďže v správe Stáleho výboru pre financie UNFCCC z roku 2021 s názvom „First report on the determination of the needs of developing country Parties“ (Prvá správa o určení potrieb rozvojových krajín, ktoré sú zmluvnými stranami dohovoru) sa uvádza, že z národných správ, ktoré zmluvné strany UNFCCC predložili rozvojovým krajinám, ktoré sú zmluvnými stranami, vyplýva, že náklady na uspokojenie ich potrieb do roku 2030 v súvislosti s vykonávaním Rámcového dohovoru OSN o zmene klímy a Parížskej dohody predstavujú kumulatívne 5,8 – 5,9 bilióna USD[footnoteRef:20]; keďže nový kolektívny kvantifikovaný cieľ UNFCCC o financovaní opatrení v oblasti zmeny klímy obsahuje záväzok zvýšiť objem finančných prostriedkov do roku 2035 minimálne na 1,3 bilióna USD ročne; [20:  	Stály výbor pre financie UNFCCC, „Prvá správa o určení potrieb rozvojových krajín, ktoré sú zmluvnými stranami dohovoru, v súvislosti s vykonávaním dohovoru a Parížskej dohody, webové sídlo OSN o zmene klímy, 2021.] 

U.	keďže iniciatíva zmluvy o nešírení fosílnych palív je inšpirovaná Zmluvou o nešírení jadrových zbraní, a požaduje záväznú medzinárodnú zmluvu na zastavenie expanzie fosílnych palív, postupné ukončenie súčasnej produkcie a podporu spravodlivej globálnej transformácie; keďže zmluvu o nešírení fosílnych palív schválilo zatiaľ len 17 krajín, pričom žiadna z nich nie je členským štátom EÚ[footnoteRef:21]; [21:  	Iniciatíva zmluvy o nešírení fosílnych palív, „Governments participating in discussions on a fossil fuel treaty“ (Vlády zúčastňujúce sa na diskusiách o zmluve o fosílnych palivách), webové sídlo iniciatívy zmluvy o nešírení fosílnych palív.] 

V.	keďže Európska vedecká poradná rada pre zmenu klímy odporúča urýchlené a úplné zrušenie dotácií na fosílne palivá v EÚ v súlade s platnými záväzkami; keďže 8. EAP požaduje stanovenie jasného termínu ukončenia takýchto dotácií v súlade s touto ambíciou v oblasti klímy;
W.	keďže deti sú obzvlášť zraniteľné voči dôsledkom zmeny klímy vrátane smrteľných chorôb, znečistenia, nedostatku potravín a vody a extrémnych výkyvov počasia; keďže takmer 1 miliarda detí žije v 33 krajinách, ktoré sú klasifikované ako „mimoriadne rizikové“ z dôvodu kombinácie vystavenia klimatickým a environmentálnym rizikám a vysokej miery zraniteľnosti[footnoteRef:22]; [22:  	UNICEF, „The climate crisis is a child rights crisis – Introducing the Children’s Climate Risk Index“ (Klimatická kríza je krízou práv detí – predstavujeme index klimatických rizík pre deti), august 2021.] 

X.	keďže ambiciózne multilaterálne rámce v oblasti klímy a s nimi zosúladené opatrenia slúžia strategickým záujmom EÚ a predstavujú pre EÚ ako svetového lídra v oblasti ekologickej transformácie príležitosti;
Globálne hodnotenie, vnútroštátne stanovené príspevky a konferencia COP 30 v Beléme
1.	zdôrazňuje, že výsledok prvého globálneho hodnotenia na konferencii COP 28 uznáva, že cesty k obmedzeniu globálneho oteplenia na 1,5 °C bez prekročenia alebo s obmedzeným prekročením na 2 °C si vyžadujú, aby vrchol globálnych emisií skleníkových plynov nastal do roku 2025, a že obmedzenie globálneho oteplenia na 1,5 °C bez prekročenia alebo s obmedzeným prekročením si vyžaduje výrazné, rýchle a trvalé zníženie globálnych emisií skleníkových plynov o 43 % do roku 2030 a o 60 % do roku 2035 v porovnaní s úrovňou z roku 2019, aby sa do roku 2050 dosiahla nulová čistá bilancia emisií skleníkových plynov;
2.	berie na vedomie relatívny pokrok, ktorý sa dosiahol v niektorých oblastiach na konferencii COP 29 v Baku, najmä pokiaľ ide o nový kolektívny kvantifikovaný cieľ týkajúci sa financovania opatrení v oblasti zmeny klímy, pokrok v oblasti sprevádzkovania Fondu na krytie strát a škôd a dohodu o trhu s uhlíkom; vyjadruje však poľutovanie nad nedostatočným pokrokom v oblasti zmierňovania;
3.	so znepokojením konštatuje, že súhrnné zníženie emisií z predložených vnútroštátne stanovených príspevkov výrazne zaostáva za emisnými trajektóriami, ktoré sú potrebné na dodržanie cieľa Parížskej dohody a záverov prvého globálneho hodnotenia; naliehavo vyzýva COP 30, aby opätovne potvrdila záväzok dosiahnuť cieľ 1,5 °C a dohodla sa na potrebe naďalej posilňovať ambície a prijať konkrétne rozhodnutia na podporu vykonávania vnútroštátne stanovených príspevkov; domnieva sa, že globálne hodnotenie by sa malo konať častejšie, a vyzýva všetky strany, ktoré nie sú na ceste k dosiahnutiu cieľa Parížskej dohody, aby okrem päťročného cyklu preskúmania každý druhý rok aktualizovali a posilnili svoje vnútroštátne stanovené príspevky;
4.	zdôrazňuje, že je potrebné spoločné úsilie a ďalšie opatrenia všetkých zmluvných strán s cieľom odstrániť medzeru v oblasti emisií a realizovať opatrenia vyplývajúce z prvého globálneho hodnotenia prostredníctvom konkrétnych cieľov, ako aj zintenzívniť opatrenia stanovené na národnej úrovni; zdôrazňuje osobitnú zodpovednosť všetkých veľkých producentov emisií vrátane rozvíjajúcich sa ekonomík a krajín G20, aby v tomto smere preukázali vedúcu úlohu; vyzýva EÚ a podobne zmýšľajúcich partnerov, aby viedli koalíciu s vysokými ambíciami a spolupracovali so všetkými stranami s cieľom zabezpečiť úspešný výsledok konferencie COP 30;
5.	dôrazne vyjadruje poľutovanie nad rozhodnutím vlády USA odstúpiť po druhýkrát od Parížskej dohody; vyzýva Spojené štáty, aby prehodnotili svoje odstúpenie od dohody a prispeli svojím spravodlivým dielom k celosvetovému úsiliu o riešenie zmeny klímy a k celosvetovému financovaniu opatrení v oblasti zmeny klímy v súlade s Parížskou dohodou, najmä pokiaľ ide o ich zodpovednosť na základe ich kumulatívnych emisií v minulosti; nabáda štáty USA a neštátne subjekty, aby sa naďalej zapájali do medzinárodnej spolupráce v oblasti klímy, a to aj na konferenciách OSN o zmene klímy; konštatuje, že žiadna iná krajina nenasledovala Spojené štáty a neodstúpila od Parížskej dohody; zdôrazňuje osobitnú zodpovednosť a strategický záujem EÚ na tom, aby sa ujala vedúcej úlohy a obnovila dôveru v celosvetové opatrenia v oblasti klímy, a to aj prostredníctvom opatrení na zabránenie ďalšiemu odstúpeniu od Parížskej dohody; domnieva sa, že všetky aspekty vonkajšej činnosti EÚ vrátane obchodnej a rozvojovej politiky môžu prispieť k dosiahnutiu týchto cieľov;
6.	pripomína zásadu súdržnosti politík v záujme rozvoja, ku ktorej sa EÚ a jej členské štáty zaviazali a ktorej cieľom je minimalizovať rozpory a vytvárať synergie medzi rôznymi politikami EÚ; trvá na jednotnom prístupe k vykonávaniu Parížskej dohody a Agendy 2030 pre udržateľný rozvoj vo vnútorných aj vonkajších politikách;
7.	pripomína, že v prvom globálnom hodnotení zmluvné strany UNFCCC uznali potrebu hlbokého, rýchleho a trvalého zníženia emisií skleníkových plynov v súlade s cieľmi 1,5 °C a zaviazali sa prispieť k celosvetovému úsiliu o strojnásobenie kapacity energie z obnoviteľných zdrojov na celom svete a zdvojnásobenie globálnej priemernej ročnej miery zlepšenia energetickej efektívnosti do roku 2030; je naďalej znepokojený nedostatočným pokrokom v plnení týchto cieľov; zdôrazňuje, že je nevyhnutné, aby konferencia COP 30 vychádzala z týchto cieľov, prijala konkrétne rozhodnutia o ich realizácii a podnikla dodatočné opatrenia, ak by ambiciózna medzera pretrvávala; opätovne potvrdzuje svoj záväzok splniť konsenzus dosiahnutý vo vyhlásení o klíme a zdraví z konferencie COP 28; berie na vedomie záväzok prispieť k urýchleniu rozvoja technológií s nulovými a nízkymi emisiami; v tejto súvislosti pripomína odsek 28 písm. e) prvého globálneho hodnotenia prijatého na konferencii COP 28;
8.	pripomína, že krajiny sa v prvom globálnom hodnotení zaviazali urýchliť úsilie o postupné ukončenie neekologizovanej výroby energie z uhlia a vyradenie neefektívnych dotácií na fosílne palivá, a aby sa v rámci energetických systémov spravodlivo, usporiadane a primerane odklonili od fosílnych palív s cieľom urýchliť opatrenia v tomto kritickom desaťročí a dosiahnuť tak nulovú bilanciu do roku 2050 v súlade s vedeckými poznatkami; vyzýva všetky zmluvné strany, aby zintenzívnili úsilie v tomto smere a zapojili sa do vypracovania zmluvy o nešírení fosílnych palív; očakáva, že COP 30 posilní záväzok prechodu od fosílnych palív, a trvá na naliehavej potrebe ambicióznych a časovo ohraničených plánov na postupné ukončenie dotácií na fosílne palivá a ich výroby;
9.	konštatuje, že rok 2025 je pre krajiny konečným termínom na predloženie vnútroštátne stanovených príspevkov do roku 2035, ktoré sú nevyhnutné na zvýšenie ambícií v oblasti klímy, sledovanie pokroku a zvyšovanie odolnosti; považuje za nevyhnutné, aby EÚ išla príkladom, a vyzýva ju a všetky zmluvné strany, ktoré tak ešte neurobili, aby reagovali na globálne hodnotenie COP 28 a predložili absolútne, a nie relatívne, ciele znižovania emisií v celom hospodárstve, ktoré sa budú vzťahovať na všetky skleníkové plyny, sektory a kategórie v súlade s cieľom 1,5 °C čo najskôr a v dostatočnom predstihu pred konferenciou COP 30; vyjadruje poľutovanie nad tým, že väčšina zmluvných strán nedodržala lehotu na predloženie aktualizovaných NDC, a zdôrazňuje, že v záujme dobrého fungovania multilateralizmu v politike v oblasti klímy je dôležité dodržiavať všetky procesy UNFCCC a lehoty na predloženie;
10.	zdôrazňuje význam tohto podrobného a transparentného podávania správ, v ktorých sa posudzuje pokrok v oblasti vnútroštátne stanovených príspevkov;
11.	berie na vedomie pokrok pri vykonávaní článku 6 Parížskej dohody a zdôrazňuje, že využívanie článku 6 by malo vždy viesť k zaručenému čistému prínosu pre klímu, a preto vyzýva všetky zmluvné strany, aby zabezpečili, že projekty započítané k článku 6 nebudú brániť domácemu znižovaniu emisií; naliehavo vyzýva dozorný orgán a všetky zmluvné strany, aby dodržiavali Glasgowskú dohodu, a teda zabezpečili, aby všetky schválené činnosti v rámci mechanizmu čistého rozvoja boli v súlade s metodikami článku 6.4 najneskôr do konca roku 2025; vyzýva Komisiu, aby presadzovala a podporovala vytvorenie pevného medzinárodného rámca riadenia pre medzinárodne prenášané výsledky zmierňovania na medzinárodnej úrovni, ktorý by zahŕňal záväzné normy týkajúce sa medzinárodných uhlíkových kreditov s cieľom zaručiť environmentálnu, klimatickú a sociálnu integritu, spravodlivé rozdelenie prínosov zmierňovania, jasné pravidlá vykonávania na zabezpečenie transparentnosti, dodatočnosti a trvalosti, prísne povinnosti podávania správ a účinné mechanizmy dohľadu nad všetkými projektmi podľa článku 6, aby sa odstránilo riziko dvojitého započítavania a zabezpečila environmentálna integrita systému; žiada jasné pravidlá o rozdelení zodpovednosti za riziká spojené s monitorovaním a zvratom, aby sa zabránilo neprimeranému zaťaženiu hostiteľských strán; zdôrazňuje, že je potrebné, aby iniciatívy súkromného trhu s uhlíkom uplatňovali najvyššie štandardy integrity;
12.	vyzýva všetky zmluvné strany, aby na konferencii COP 30 dosiahli významný pokrok a zabezpečili, aby sa druhé globálne hodnotenie, ktoré sa začne v roku 2026, riadilo najlepšími dostupnými vedeckými poznatkami a integrovalo prierezové otázky, ako je rodová spravodlivosť, ľudské práva a ochrana ekosystémov;
Medzinárodné financovanie opatrení v oblasti zmeny klímy a udržateľné financovanie
13.	zdôrazňuje, že zabezpečenie primeraného financovania opatrení v oblasti zmeny klímy je kľúčové na dosiahnutie cieľov Parížskej dohody; pripomína, že mnohé vnútroštátne stanovené príspevky rozvojových krajín sú podmienené medzinárodným financovaním opatrení v oblasti zmeny klímy; zdôrazňuje, že podľa rôznych správ OSN je celosvetový rozdiel medzi potrebným a súčasne poskytovaným financovaním opatrení v oblasti zmeny klímy veľký a stále sa zväčšuje a že tento rastúci rozdiel vyplýva z viacerých faktorov, z ktorých všetky by sa mali primerane riešiť;
14.	zdôrazňuje, že oneskorená mobilizácia financovania opatrení v oblasti zmeny klímy povedie k zvýšeniu nákladov, nárastu alternatívnych nákladov a zníženiu výnosov v oblasti klímy; konštatuje v tejto súvislosti, že podľa odhadov Medzinárodnej agentúry pre energiu môže byť na kompenzáciu každého dolára, ktorý nebude investovaný do čistej energie pred rokom 2030, následne potrebných štyri až päť dolárov;
15.	zdôrazňuje, že adaptácia je nedostatočne financovaná a že nový kolektívny kvantifikovaný cieľ nereaguje dostatočne na potreby financovania adaptácie; zdôrazňuje skutočnosť, že hoci sú potrebné všetky zdroje financovania – verejné aj súkromné –, medzinárodné verejné financie sú potrebné najmä na uspokojenie potrieb adaptácie a riešenie strát a škôd;
16.	konštatuje, že EÚ a jej členské štáty poskytujú približne tretinu celosvetového verejného financovania opatrení v oblasti klímy, a tým sú celosvetovo najväčšími poskytovateľmi, pričom v roku 2023 bolo poskytnutých 28,6 miliardy EUR z verejných zdrojov a mobilizovalo sa aj 7,2 miliardy EUR vo forme súkromných finančných prostriedkov; opakovane zdôrazňuje, že rozpočty EÚ a vnútroštátne rozpočty by sa mali upraviť tak, aby spĺňali dohodnutý nový kolektívny kvantifikovaný cieľ, aby EÚ poskytla svoj spravodlivý podiel na medzinárodnom financovaní opatrení v oblasti zmeny klímy, a to aj prostredníctvom mobilizácie súkromného financovania opatrení v oblasti zmeny klímy; domnieva sa, že nový kolektívny kvantifikovaný cieľ predstavuje dolnú hranicu mobilizácie financovania opatrení v oblasti zmeny klímy;
17.	uznáva, že EÚ zohrala významnú úlohu pri sprostredkovaní dohody o dosiahnutí konsenzu týkajúceho sa nového kolektívneho kvantifikovaného cieľa; vyzýva všetky zmluvné strany, aby prispeli svojím spravodlivým dielom k plneniu nového kolektívneho kvantifikovaného cieľa, ktorý by mal zahŕňať čiastkové ciele v oblasti financovania zmierňovania a adaptácie a v oblasti strát a škôd; vyzýva EÚ a jej členské štáty, aby prostredníctvom špecializovaného a predvídateľného mechanizmu verejného financovania EÚ zvýšili nové a dodatočné financovanie opatrení v oblasti zmeny klímy, ktoré by bolo v súlade s dohodnutým novým kolektívnym kvantifikovaným cieľom; pripomína, že na to, aby sa dosiahli potrebné globálne úrovne financovania opatrení v oblasti zmeny klímy, je potrebná širšia základňa prispievateľov, ktorá bude odrážať vyvíjajúce sa finančné možnosti zmluvných strán; očakáva, že krajiny s vyššími strednými príjmami a vysokými emisiami prispejú svojím spravodlivým podielom a zvýšia svoje príspevky viac ako v súčasnosti; vyzýva všetky zmluvné strany, aby určili nové a inovatívne zdroje verejného a súkromného financovania; vyzýva zmluvné strany, aby pri financovaní nového kolektívneho kvantifikovaného cieľa uprednostňovali nástroje a opatrenia, ktoré sú založené na grantoch a nevyvolávajú zadlženie, aby sa zabezpečilo, že prijímajúce krajiny budú schopné realizovať potrebné opatrenia na zmiernenie zmeny klímy a adaptáciu na ňu bez toho, aby sa zvýšilo ich dlhové zaťaženie; vyjadruje svoje znepokojenie nad tým, že nový kolektívny kvantifikovaný cieľ sa plní zmenou kategorizácie iných fondov; poukazuje aj na obavy týkajúce sa nejasností v súvislosti s druhmi financovania, ktoré prispievajú k novému kolektívnemu kvantifikovanému cieľu, najmä na otázku dvojitého započítavania;
18.	vyzýva všetkých aktérov, aby zabezpečili, že plán z Baku až po Belém poskytne jasný a realizovateľný plán na mobilizáciu príslušných zdrojov; vyzýva všetky zmluvné strany, aby podporovali silnú spoluprácu medzi verejným a súkromným sektorom a mobilizovali súkromné investície vo veľkom rozsahu posilnením regulačných rámcov pre zodpovedné a udržateľné investície; konštatuje, že najväčší podiel požadovaných investícií do transformácie hospodárstva v súvislosti so zmenou klímy na celom svete budú musieť pokryť súkromné investície; zdôrazňuje, že je potrebné, aby plán zahŕňal spoľahlivý a nezávislý mechanizmus zodpovednosti, ktorý zabezpečí transparentnosť a účinné sledovanie pokroku;
19.	konštatuje, že mnoho krajín ohrozených zmenou klímy vrátane niekoľkých najmenej rozvinutých krajín je v dlhovej tiesni alebo im hrozí značné riziko dlhovej tiesne, a preto by sa financovanie opatrení v oblasti zmeny klímy malo prideľovať tak, aby sa nezhoršilo ich dlhové zaťaženie, pričom by sa malo uprednostniť financovanie založené na grantoch; vyzýva Komisiu a členské štáty, aby posúdili svoje možnosti, ako prispieť k zmierneniu tejto dlhovej tiesne, a aby bezodkladne prijali príslušné opatrenia;
20.	zdôrazňuje, že v orgánoch OSN panuje zhoda v tom, že financovanie opatrení v oblasti zmeny klímy nemožno spravodlivo rozšíriť, pokiaľ sa nevyrieši dlhová kríza; v tejto súvislosti zdôrazňuje význam nástrojov na odpustenie dlhu;
21.	vyzýva Komisiu, členské štáty a medzinárodných partnerov, aby začlenili mikrofinancovanie opatrení v oblasti zmeny klímy ako základnú zložku stratégií adaptácie na zmenu klímy a jej zmierňovania tým, že podporia miestne mikrofinančné inštitúcie pri vývoji a rozširovaní finančných produktov pre zraniteľné skupiny obyvateľstva vrátane mikroúverov na zelené technológie, mikropoistenia proti klimatickým rizikám a mikroúspor na zvýšenie odolnosti spoločenstiev s osobitným dôrazom na ženy, mladých ľudí a vidiecke spoločenstvá;
22.	zdôrazňuje, že je naliehavo potrebné zjednodušiť, urýchliť a prispôsobiť postupy financovania opatrení v oblasti zmeny klímy realite rozvojových krajín, a to najmä vytvorením jednotných prístupových miest, harmonizáciou kritérií na podávanie žiadostí a poskytovaním technickej pomoci pri príprave projektov, aby sa zabezpečila dostupnosť, rýchlosť a účinnosť financovania opatrení v oblasti zmeny klímy pre miestne organizácie a spoločenstvá, ktoré sú najviac postihnuté zmenou klímy;
23.	považuje za nevyhnutné dosiahnuť pokrok na konferencii COP 30 pri uplatňovaní článku 2 ods. 1 písm. c) Parížskej dohody a zaradiť ho medzi stály bod programu konferencie COP; vyzýva EÚ, aby sa zapojila do medzinárodných iniciatív, ako je Bridgetownská iniciatíva 3.0; vyzýva na rýchlejšiu reformu medzinárodnej finančnej štruktúry a vyzýva všetky hlavné medzinárodné finančné inštitúcie a multilaterálne rozvojové banky, aby sa zhostili svojej úlohy klimatických bánk a zosúladili svoje portfóliá a úverové politiky s Parížskou dohodou tak, aby boli dlhodobo finančne udržateľné; vyzýva takisto domáce a medzinárodné finančné systémy, aby lepšie riešili výzvy spojené so zmenou klímy odstraňovaním prekážok prístupu k financovaniu opatrení v oblasti zmeny klímy pre čisté technológie a odklonením verejných a súkromných finančných tokov od činností náročných na emisie;
24.	domnieva sa, že Európska investičná banka (EIB) by mala slúžiť ako klimatická banka Únie, a preto berie na vedomie jej plán klimatickej banky a aktualizovanú úverovú politiku v oblasti energetiky, ako aj dodatočné úsilie Európskeho investičného fondu ako dôležité kroky pri presadzovaní investícií do oblasti klímy.
Adaptácia, straty a škody a spravodlivá transformácia
25.	zdôrazňuje potrebu zintenzívniť adaptáciu na zmenu klímy, odolnosť a pripravenosť v rámci EÚ aj na celom svete s cieľom minimalizovať negatívne účinky zmeny klímy a straty biodiverzity a komplexne sa touto otázkou zaoberať na konferenciách zmluvných strán, pričom zdôrazňuje dôležitú úlohu miestnych a regionálnych orgánov pri navrhovaní a vykonávaní týchto opatrení; uznáva význam celosvetovej spolupráce a výmeny know-how, najlepších dostupných vedeckých poznatkov a najlepších postupov v oblasti adaptácie na zmenu klímy; zdôrazňuje, že náklady na adaptáciu sa zvýšia v prípade nečinnosti a oneskorených opatrení, a to tak v oblasti zmierňovania, ako aj adaptácie;
26.	pripomína svoje hlboké znepokojenie nad rastúcou intenzitou a frekvenciou extrémnych poveternostných javov v EÚ a na celom svete vrátane lesných požiarov, sucha, vĺn horúčav a povodní, ako aj nad ich vplyvom na ľudské zdravie a rastúcim počtom obetí na životoch; konštatuje, že vo všetkých scenároch IPCC sa očakáva, že zvyšovanie hladiny morí sa v priebehu tohto storočia zrýchli, čo spôsobí finančné náklady a stratu pobrežných oblastí na celom svete;
27.	zdôrazňuje, že na konferencii COP 30 je potrebné zabezpečiť fungovanie rámca pre globálny cieľ v oblasti adaptácie, a to aj prostredníctvom prijatia účinných a zvládnuteľných ukazovateľov a spoľahlivých, komplexných systémov sledovania a riešenia spôsobov vykonávania, aby sa umožnilo účinné monitorovanie pokroku pri dosahovaní cieľov týkajúcich sa adaptácie stanovených na konferencii COP 28; poukazuje na to, že zatiaľ čo financovanie a vykonávanie opatrení na zmiernenie zmeny klímy pokročilo, adaptačné úsilie naďalej zaostáva a rozdiely vo financovaní aj v konkrétnych opatreniach sa zväčšujú;
28.	vyzdvihuje význam národných adaptačných plánov a zdôrazňuje potrebu ich zosúladenia s plánom z Baku až po Belém; vyzýva zmluvné strany, ktoré tak ešte neurobili, aby čo najskôr zaviedli svoje národné adaptačné plány, a všetky zmluvné strany, aby pokročili v ich vykonávaní do roku 2030 a zamerali sa na riešenia založené na prírode; vyzýva všetky zmluvné strany, aby do svojich plánov začlenili prierezové prvky, ako je rodová rovnosť a ľudské práva;
29.	vyzýva na zvýšenie investícií do systémov včasného varovania a systémov riadenia rizík v zraniteľných regiónoch, pričom zdôrazňuje ich zásadnú úlohu pri ochrane životov, zabezpečení živobytia a posilnení odolnosti voči klimatickým rizikám;
30.	nabáda k väčšej podpore získavania, výmeny a analýzy údajov o klíme a rizikách katastrof, ako aj k zavádzaniu vhodných technológií na tieto činnosti s cieľom zlepšiť dostupnosť a kvalitu informácií pre ohrozené skupiny obyvateľstva; odporúča, aby všetky iniciatívy včasného varovania podporované EÚ vyčlenili osobitné zdroje na priebežnú údržbu a aktualizáciu systému, najmä vzhľadom na globálne výzvy v oblasti vedecky podloženého pozorovania a postupov;
31.	víta rozhodnutie prijaté na konferencii COP 28 zriadiť Fond na krytie strát a škôd a očakáva ďalší pokrok v jeho vykonávaní a financovaní; vyzýva všetky zmluvné strany, aby v tejto súvislosti zabezpečili transparentné pravidlá; zdôrazňuje, že je dôležité uznať osobitný charakter strát a škôd tým, že sa budú posudzovať oddelene od adaptácie, a to aj v rámci globálneho hodnotenia;
32.	vyzýva všetky zmluvné strany, aby zabezpečili transparentné prísľuby a predvídateľné mechanizmy realizácie krytia strát a škôd vrátane predčasného vyplatenia prostriedkov z Fondu na krytie strát a škôd; vyzýva všetky zmluvné strany, aby zabezpečili, že zdroje smerujúce do fondu budú dodatočné k existujúcim príspevkom na financovanie opatrení v oblasti zmeny klímy; je pevne presvedčený, že financovanie strát a škôd musí uprednostniť granty a musí oficiálnu rozvojovú pomoc dopĺňať a odlišovať sa od nej;
33.	opakuje svoju výzvu, aby otázka strát a škôd bola stálym bodom programu zasadnutí COP;
34.	vyzýva všetky zmluvné strany, aby pokročili v pracovnom programe spravodlivej transformácie podporou konkrétnych opatrení na riešenie nerovností, ktoré sa v dôsledku zmeny klímy ešte zhoršujú; domnieva sa, že pracovný program by mal zahŕňať ciele vytvárania dôstojnej práce a spravodlivej transformácie pre všetkých, a vyzýva všetky strany, aby podporovali sociálny dialóg so zamestnávateľskými a zamestnaneckými organizáciami a zapojenie zainteresovaných strán ako základ na vytvorenie silného sociálneho konsenzu; vyzýva všetky zmluvné strany, aby konštruktívne pracovali na dosiahnutí dohody o ďalšom plnení pracovného programu, pričom uznáva, že prostriedky na jeho realizáciu musia byť poskytnuté bezodkladne;
35.	zdôrazňuje, že zmena klímy ohrozuje základné práva a blaho detí a mladých ľudí; zdôrazňuje potrebu začleniť práva detí a medzigeneračnú spravodlivosť do všetkých aspektov politiky v oblasti klímy vrátane adaptácie, zmiernenia, strát a škôd a financovania opatrení v oblasti zmeny klímy;
Politika EÚ v oblasti klímy zosúladená s Parížskou dohodou
36.	zdôrazňuje, že ak sa budú súčasné právne predpisy EÚ v oblasti klímy vykonávať v plnej miere, čisté emisie skleníkových plynov EÚ sa do roku 2030 znížia približne o 57 % v porovnaní s úrovňami z roku 1990; konštatuje, že EÚ je v súčasnosti na ceste k zníženiu čistých emisií skleníkových plynov do roku 2030 približne len o 54 % v porovnaní s úrovňami z roku 1990, ak členské štáty budú v plnej miere realizovať existujúce a plánované vnútroštátne opatrenia a politiky EÚ[footnoteRef:23]; vyzýva členské štáty, aby prijali potrebné opatrenia na odstránenie tohto nedostatku, a Komisiu, aby prijala ďalšie opatrenia na podporu členských štátov v tomto úsilí; zdôrazňuje, že je potrebné, aby politika EÚ v oblasti klímy naďalej stanovovala ambiciózne ciele v súlade s dohodnutými cieľmi a aby vo svojich opatreniach uprednostňovala nákladovú efektívnosť, konkurencieschopnosť európskeho hospodárstva, sociálne začlenenie a vysokú úroveň ochrany životného prostredia; [23:  	Oznámenie Komisie z 27. mája 2025 s názvom „Celoúnijné posúdenie konečných aktualizovaných národných energetických a klimatických plánov – Dosahovanie cieľov Únie v oblasti energetiky a klímy do roku 2030“ (COM(2025)0274).] 

37.	zdôrazňuje, že je dôležité dodržiavať termíny predkladania aktualizácií národných energetických a klimatických plánov (NECP), aby Komisia mohla uskutočniť riadny proces preskúmania; víta posúdenie Komisie týkajúce sa konečných národných energetických a klimatických plánov do roku 2030 členských štátov, ktoré ich predložili; naliehavo vyzýva Komisiu a členské štáty, aby rozhodným spôsobom odstránili rozdiel medzi národnými energetickými a klimatickými plánmi a záväznými cieľmi EÚ, a to aj prostredníctvom plánov vykonávania;
38.	zdôrazňuje potrebu prijať vedecky podložený cieľ EÚ v oblasti klímy do roku 2040 v súlade s európskym právnym predpisom v oblasti klímy[footnoteRef:24], s prihliadnutím na všetky kritériá uvedené v článku 4 ods. 5 tohto právneho predpisu, a v súlade so závermi prvého globálneho hodnotenia; pripomína odporúčania Európskej vedeckej poradnej rady pre zmeny klímy a berie na vedomie návrh Komisie týkajúci sa klimatického cieľa do roku 2040, ktorý sprevádzajú podporné politiky; okrem toho vyjadruje poľutovanie nad tým, že Rada nebola schopná dohodnúť sa na NDC na rok 2035 pred termínom 23. septembra 2025; naliehavo vyzýva Radu, aby sa čo najskôr dohodla na NDC, ktorý by bol na hornej hranici uvedeného rozsahu; [24:  	Nariadenie Európskeho parlamentu a Rady (EÚ) 2021/1119 z 30. júna 2021, ktorým sa stanovuje rámec na dosiahnutie klimatickej neutrality a menia nariadenia (ES) č. 401/2009 a (EÚ) 2018/1999 (európsky právny predpis v oblasti klímy) (Ú. v. EÚ L 243, 9.7.2021, s. 1, ELI: http://data.europa.eu/eli/reg/2021/1119/oj).] 

39.	pripomína, že je potrebné, aby EÚ zostala lídrom v medzinárodných rokovaniach o klíme a v opatreniach v oblasti klímy, aby prispela k vytvoreniu rovnakých podmienok na celosvetovej úrovni a zabránila riziku úniku uhlíka pre európske spoločnosti, ako aj aby si zachovala podporu verejnosti pre opatrenia v oblasti klímy a zabránila úniku uhlíka;
40.	zdôrazňuje úlohu Európskej vedeckej poradnej rady pre zmenu klímy (EVPRZK), ako sa stanovuje v európskom právnom predpise v oblasti klímy; vyzýva Komisiu, aby v správach o posúdení vplyvu alebo iných verejne prístupných dokumentoch zdôvodnila odchýlky od odporúčaní EVPRZK a aby sa zaoberala politickými kompromismi; okrem toho vyzýva Komisiu, aby v nadchádzajúcich návrhoch rozpočtu zabezpečila dostatočné finančné prostriedky pre EVPRZK a umožnila jej tak plniť jej zákonný mandát;
41.	opakuje, že je potrebné začleniť ambície v oblasti klímy do všetkých politík EÚ a opatrení na ich transpozíciu, a zdôrazňuje, že v článku 6 ods. 2 a 4 európskeho právneho predpisu v oblasti klímy sa Komisii ukladá povinnosť posúdiť, či všetky súčasné opatrenia, návrhy opatrení a legislatívne návrhy, vrátane rozpočtových návrhov sú v súlade s cieľmi EÚ v oblasti klímy; pripomína, že podľa európskeho právneho predpisu v oblasti klímy by sa opatrenia EÚ a členských štátov mali riadiť zásadami predbežnej opatrnosti a „znečisťovateľ platí“ stanovenými v Zmluve o fungovaní Európskej únie a mali by tiež zohľadňovať zásadu energetickej únie týkajúcu sa prvoradosti energetickej efektívnosti a zásadu „neškodiť“;
42.	zdôrazňuje, že účinný prístup k spravodlivosti v záležitostiach životného prostredia v súlade s Aarhuským dohovorom je rozhodujúci pre dosiahnutie cieľov Parížskej dohody; verí, že EÚ a členské štáty by mali ísť príkladom a uplatňovať zistenia a odporúčania Výboru pre dodržiavanie Aarhuského dohovoru a zároveň rešpektovať svoje vlastné medzinárodné záväzky vyplývajúce z Aarhuského dohovoru a zásady právneho štátu;
43.	vyzýva členské štáty a Komisiu aby zabezpečili, aby národné energetické a klimatické plány a dlhodobé stratégie členských štátov zahŕňali dostatočné opatrenia a finančné prostriedky na dosiahnutie cieľov EÚ stanovených na rok 2030 a na nasledujúce obdobie; vyzýva členské štáty, aby zintenzívnili svoje úsilie a zabezpečili, že EÚ svoje ciele stanovené do roku 2030 splní;
44.	poukazuje na to, že v čase rastúcej geopolitickej nestability a nestabilných trhov s energiou je dekarbonizácia pre EÚ silnou hnacou silou strategickej autonómie a hospodárskej konkurencieschopnosti; pripomína, že táto skutočnosť je zohľadnená v dohode o čistom priemysle a jej cieli spojiť opatrenia v oblasti klímy a konkurencieschopnosť do jednej zastrešujúcej stratégie;
45.	so znepokojením konštatuje, že dotácie na fosílne palivá v posledných rokoch vzrástli, pričom v roku 2023 dosiahli dotácie na spotrebu fosílnych palív celosvetovo 620 miliárd USD a podstatný podiel dotácií sa zaznamenal v rozvíjajúcich sa a rozvojových ekonomikách; vyjadruje poľutovanie nad tým, že dotácie na fosílnu energiu v EÚ zostali vysoké a v roku 2023 dosiahli 111 miliárd EUR, hoci sa oproti roku 2022 znížili; pripomína, že dotácie na dovážanú fosílnu energiu zaťažujú európske hospodárstva a narúšajú stimuly na prechod na čistú energiu; zdôrazňuje, že je dôležité znížiť dotácie pre palivá, ktoré najviac znečisťujú životné prostredie, na medzinárodnej úrovni a transparentne informovať o týchto dotáciách; opäť zdôrazňuje, že je potrebné, aby Komisia a členské štáty vykonávali požiadavku uvedenú v 8. EAP „stanoviť lehotu na postupné zrušenie dotácií na fosílne palivá v súlade s ambíciou obmedziť globálne otepľovanie na 1,5 °C“; vyjadruje poľutovanie nad nedostatočným pokrokom od prijatia programu v roku 2022 a vyzýva Komisiu, aby predložila svoj plán ďalšieho znižovania a postupného rušenia dotácií na fosílne palivá v súlade so záväzkami EÚ v oblasti klímy;
46.	zdôrazňuje, že súčasná geopolitická situácia zvýrazňuje naliehavú potrebu ukončiť závislosť EÚ od fosílnych palív a urýchliť transformáciu energetiky; víta pokrok dosiahnutý v rámci programu REPowerEU a vyzýva EÚ a členské štáty, aby konali rýchlejšie;
47.	očakáva pripravovaný plán EÚ na prispôsobenie sa zmene klímy vrátane vhodných legislatívnych opatrení na zabezpečenie koordinovanej pripravenosti EÚ čeliť rastúcim klimatickým rizikám;
48.	vyzýva EÚ, aby ďalej preskúmala a riešila spôsoby, ktorými prispieva k zmene klímy za svojimi hranicami;
Trojitá planetárna kríza: zmena klímy, znečistenie a strata biodiverzity
49.	zdôrazňuje, že krízy súvisiace so zmenou klímy, znečistením a stratou biodiverzity sú navzájom prepojené a navzájom sa posilňujú, a že reakcie na tieto krízy musia byť zosúladené; zdôrazňuje význam ochrany, zachovania a obnovy biodiverzity a ekosystémov vrátane existujúcich ekosystémov bohatých na uhlík a udržateľného manažmentu prírodných zdrojov s cieľom zlepšiť zmierňovanie zmeny klímy a adaptáciu na ňu spôsobom blízkym prírode;
50.	pripomína význam odvetvia využívania pôdy, zmien vo využívaní pôdy a lesného hospodárstva (LULUCF) pri dosahovaní cieľov EÚ v oblasti klímy a biodiverzity; pripomína, že právny predpis o obnove prírody je jedným z nástrojov EÚ na dosiahnutie jej cieľov v rámci nariadenia o LULUCF[footnoteRef:25] a jej medzinárodných záväzkov v oblasti biodiverzity, najmä globálneho rámca pre biodiverzitu z Kchun-mingu a Montrealu; [25:  	Nariadenie Európskeho parlamentu a Rady (EÚ) 2018/841 z 30. mája 2018 o začlenení emisií a odstraňovania skleníkových plynov z využívania pôdy, zo zmien vo využívaní pôdy a z lesného hospodárstva do rámca politík v oblasti klímy a energetiky na rok 2030, ktorým sa mení nariadenie (EÚ) č. 525/2013 a rozhodnutie č. 529/2013/EÚ (Ú. v. EÚ L 156, 19.6.2018, s. 1, ELI: http://data.europa.eu/eli/reg/2018/841/oj).] 

51.	pripomína, že je dôležité, aby sa environmentálne politiky navrhovali a vykonávali v úplnom súlade s prístupom „jedno zdravie“, ktorého cieľom je udržateľná rovnováha a optimalizácia zdravia ľudí, zvierat a ekosystémov;
52.	zdôrazňuje, že je potrebné podporovať a chrániť ochrancov životného prostredia a brať na zodpovednosť tých, ktorí ich ohrozujú;
53.	zdôrazňuje, že pôda je najväčšou suchozemskou zásobárňou uhlíka a zohráva nenahraditeľnú úlohu v globálnom klimatickom cykle; víta všetky snahy vlád a mimovládnych organizácií o maximalizáciu potenciálu pôdy na zmiernenie zmeny klímy a zlepšenie dostupnosti vody; v tejto súvislosti zdôrazňuje dohodu dosiahnutú na úrovni EÚ o právnom predpise o monitorovaní pôdy, ktorý slúži na zlepšenie schopnosti členských štátov a pomôže EÚ splniť jej medzinárodné záväzky;
54.	zdôrazňuje dôležitú úlohu lesov pri opatreniach v oblasti klímy a pri zmierňovaní zmeny klímy; v tejto súvislosti zdôrazňuje význam celosvetového úsilia v boji proti odlesňovaniu, keďže lesy sú jedným z najväčších záchytov uhlíka a sú dôležitými zásobárňami z hľadiska biodiverzity; zdôrazňuje naliehavú potrebu chrániť najdôležitejšie lesné územia sveta, ako je amazonský dažďový prales, a to aj v najvzdialenejších regiónoch EÚ; opätovne potvrdzuje záväzok EÚ dodržiavať vyhlásenie lídrov z Glasgowa o lesoch a využívaní pôdy (COP 26); vyzýva všetky zmluvné strany, aby si stanovili ciele na zvýšenie čistého odstraňovania ekvivalentu CO2 prostredníctvom činností LULUCF;
55.	zdôrazňuje zásadný význam mokradí – vrátane rašelinísk, mangrovových porastov a iných pobrežných a vnútrozemských mokraďových ekosystémov – ,ktoré patria medzi najúčinnejšie prirodzené záchyty uhlíka na našej planéte; vyzýva všetky zmluvné strany, aby urýchlene zvýšili úsilie o zachovanie, udržateľné obhospodarovanie a obnovu mokradí ako ústrednú stratégiu na zmiernenie zmeny klímy, adaptáciu na ňu, ochranu biodiverzity a udržateľnosť súvisiacich sociálnych a hospodárskych činností;
56.	zdôrazňuje, že je dôležité identifikovať a maximalizovať potenciálne synergie medzi opatreniami v oblasti biodiverzity a klímy, a to aj uprednostňovaním ochrany, obnovy a riadenia ekosystémov a druhov dôležitých v uhlíkových cykloch, ako sa na tom dohodlo na konferencii COP 16 v Cali (Kolumbia); zdôrazňuje význam realizácie globálneho rámca pre biodiverzitu z Kchun-mingu a Montrealu; v tejto súvislosti víta skutočnosť, že 55 zmluvných strán predložilo národné stratégie a akčné plány v oblasti biodiverzity a 139 zmluvných strán predložilo národné ciele, a vyzýva všetky ostatné zmluvné strany, aby ich urýchlene nasledovali;
57.	zdôrazňuje význam ochrany, zachovania a obnovy vodných ekosystémov a ekosystémov súvisiacich s vodou; vyzýva na viac opatrení v oblasti udržateľného využívania vody, a to aj prostredníctvom využívania inovatívnych vodných technológií, najmä na miestach, ktoré sú vážne postihnuté suchom alebo nedostatkom vody; upozorňuje na ničivé environmentálne, sociálne a hospodárske dôsledky dezertifikácie, sucha, povodní a znečistenia vody; víta Európsku stratégiu pre odolnosť v oblasti vody a vyzýva Komisiu a členské štáty, aby ju urýchlene vykonávali; vyzýva na ďalšie opatrenia na riešenie znečistenia perfluóralkylovými a polyfluóralkylovými látkami; vyzýva Komisiu a členské štáty, aby zintenzívnili presadzovanie existujúcich právnych predpisov a zabezpečili dodržiavanie rámcovej smernice o vode[footnoteRef:26]; [26:  	Smernica Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva (Ú. v. ES L 327, 22.12.2000, s. 1, ELI: http://data.europa.eu/eli/dir/2000/60/oj).] 

58.	víta prijatie dohody OSN o šírom mori a vyzýva na jej urýchlenú ratifikáciu a vykonávanie zmluvnými stranami; vyzýva zmluvné strany, aby pokračovali v dialógu o oceánoch a zmene klímy; zdôrazňuje, že globálny klimatický systém závisí od zdravia oceánskych a morských ekosystémov, ktoré stráca svoju regulačnú kapacitu v dôsledku globálneho otepľovania, znečistenia, nadmerného využívania morskej biodiverzity, acidifikácie, eutrofizácie, deoxygenácie a pobrežnej erózie;
59.	zdôrazňuje význam celosvetového úsilia v boji proti degradácii morských ekosystémov, keďže oceán absorbuje 25 % všetkých emisií uhlíka, zachytáva 90 % prebytočného tepla, dodáva viac než 50 % svetového kyslíka a je základným rezervoárom z hľadiska biodiverzity; víta výsledok Týždňa oceánov v Nice týkajúci sa zvýšenia finančných záväzkov na ochranu oceánov; vyzýva na urýchlené prijatie opatrení na obnovu morských ekosystémov a zabezpečenie účinnej ochrany chránených morských oblastí; pripomína cieľ č. 3 globálneho rámca pre biodiverzitu z Kchun-mingu a Montrealu na ochranu 30 % morí do roku 2030;
60.	zdôrazňuje, že je potrebné komplexne riešiť prepojenia medzi zmenou klímy, znečistením ovzdušia a verejným zdravím, a to aj na konferencii COP; víta vyhlásenie z konferencie COP 28 o klíme a zdraví, ktoré podpísalo viac ako 150 vlád; vyzýva, aby sa zlepšovanie kvality ovzdušia začlenilo do politík v oblasti klímy a zohľadnilo v NDC; vyzýva všetky zmluvné strany, aby urýchlili zmysluplné opatrenia prispievajúce ku kvalite ovzdušia; vyzýva zmluvné strany, aby zabezpečili, že pri financovaní opatrení v oblasti zmeny klímy sa budú uprednostňovať riešenia v oblasti čistoty ovzdušia s merateľnými prínosmi pre zdravie, spravodlivosť a klímu;
61.	zdôrazňuje, že zmena klímy prispeje ku zvýšenej odolnosti voči antibiotikám; v tejto súvislosti pripomína, že je potrebné urýchlene prijať opatrenia na boj proti antimikrobiálnej rezistencii, a vyzýva všetky zmluvné strany, aby vyvinuli ďalšie úsilie na dosiahnutie zníženia a opatrnejšieho používania antimikrobiálnych látok s cieľom bojovať proti riziku rezistencie; v tejto súvislosti žiada, aby sa v príslušných medzinárodných zmluvách prijali záväzné záväzky; vyjadruje poľutovanie nad doterajšou nečinnosťou;
62.	zdôrazňuje potrebu bojovať proti vplyvu plastov na životné prostredie počas ich životného cyklu vrátane ich vplyvu na klímu; zdôrazňuje, že je potrebné stanoviť primerané ceny uhlíka za suroviny, aby sa v odvetví plastov významne znížilo používanie fosílnych palív; konštatuje, že práca na globálnej zmluve o plastoch stále prebieha, a vyjadruje poľutovanie nad tým, že zmluvné strany v auguste 2025 v Ženeve opäť nedokázali uzavrieť zmluvu pre nezhody v otázke jej rozsahu pôsobnosti; vyzýva na prijatie ambicióznej dohody, ktorá sa bude týkať všetkých etáp výroby plastu, jeho spotreby a nakladania s plastovým odpadom;
63.	vyjadruje poľutovanie nad vysokými nákladmi na celosvetové znečistenie chemickými látkami, ktoré zhoršuje krízu v oblasti klímy a biodiverzity; vyzýva zmluvné strany, aby zaviedli opatrenia na splnenie strategických cieľov a zámerov prijatých v rámci Globálneho rámca OSN pre chemické látky; zdôrazňuje, že je potrebné, aby EÚ a jej členské štáty stáli na čele celosvetového úsilia o riešenie problému znečistenia chemickými látkami, a to aj prostredníctvom revízie svojich politík v oblasti chemických látok tam, kde je to potrebné;
Práva pôvodného obyvateľstva
64.	zdôrazňuje potrebu chrániť práva a záujmy pôvodného obyvateľstva a miestnych komunít, ako sú uvedené v Deklarácii OSN o právach pôvodného obyvateľstva; zdôrazňuje potrebu zabezpečiť právo na slobodný, vopred udelený a informovaný súhlas; zdôrazňuje, že všetky projekty podľa článku 6, ktoré majú vplyv na územia alebo komunity pôvodného obyvateľstva, musia zapojiť toto pôvodné obyvateľstvo a rešpektovať jeho práva;
65.	zdôrazňuje, že pôvodné obyvateľstvo nie je len zainteresovanou alebo zraniteľnou skupinou, ale je nositeľom práv podľa preambuly Parížskej dohody; zdôrazňuje potrebu politickej účasti pôvodného obyvateľstva na konferenciách zmluvných strán a ďalších procesoch UNFCCC na podporu zmysluplného zapojenia do všetkých rozhodovacích orgánov; uznáva, že je potrebné financovať a uľahčiť prítomnosť pôvodného obyvateľstva na konferenciách zmluvných strán a technických zasadnutiach pomocných orgánov;
66.	uznáva, že územia pôvodného obyvateľstva sú ohniskami biodiverzity a že pôvodné obyvateľstvo zohráva dôležitú úlohu pri ochrane a udržateľnom obhospodarovaní zdrojov; zdôrazňuje, že podľa piatej hodnotiacej správy IPCC sú znalosti pôvodných a miestnych obyvateľov a tradičné znalosti významným zdrojom, ktorý môže pomôcť pri adaptácii na zmenu klímy; vyjadruje poľutovanie nad tým, že poznatky pôvodného obyvateľstva sa nevyužívajú efektívne; zdôrazňuje najmä úlohu týchto poznatkov pri predchádzaní nesprávnej adaptácii;
67.	zdôrazňuje, že je potrebné, aby pôvodné obyvateľstvo malo priamy prístup k financovaniu opatrení v oblasti zmeny klímy prostredníctvom medzinárodných fondov na ochranu klímy, ako sú Zelený klimatický fond, Adaptačný fond a Fond na krytie strát a škôd;
Klíma, mier a bezpečnosť
68.	berie na vedomie, že na zasadnutiach COP sa venovala zvýšená pozornosť programu v oblasti klímy, mieru a bezpečnosti, čo sa prejavilo najmä na konferencii COP 29 v podobe výzvy z Baku o opatreniach v oblasti klímy v záujme mieru, pomoci a obnovy, ako aj na predchádzajúcej konferencii COP 27, kde bola prijatá iniciatíva reakcie na zmenu klímy pre udržanie mieru, a vo vyhlásení z COP 28 o klíme, pomoci, obnove a mieri;
69.	konštatuje, že v správe Komisie o pokroku v súvislosti so spoločným oznámením s názvom „Nový pohľad na prepojenie medzi klímou a bezpečnosťou“, ktorá bola uverejnená vo februári 2025, sa uznáva prepojenie medzi zmenou klímy, zhoršovaním životného prostredia a otázkami mieru, bezpečnosti a obrany, pričom sa zdôrazňuje ich význam pre zahraničnú politiku;
70.	zdôrazňuje, že zmena klímy a zhoršovanie životného prostredia sú faktory, ktoré znásobujú hrozby a ktoré môžu viesť k nedostatku potravín a prírodných zdrojov, zvyšovaniu napätia v medzinárodných vzťahoch a konfliktom o prírodné zdroje a spôsobovať prírodné katastrofy, ktoré sú hlavnou príčinou vysídľovania ľudí a migračných tokov;
71.	zdôrazňuje, že je potrebné venovať zvýšenú medzinárodnú pozornosť vplyvu konfliktov na životné prostredie; upozorňuje na devastáciu životného prostredia spôsobenú vojenskými útokmi a operáciami na celom svete a vyzýva na zastavenie týchto aktivít v súlade s medzinárodným právom; zdôrazňuje, že okrem bezprostredného ničenia a strát na ľudských životoch prebiehajúce konflikty narúšajú ekosystémy, vyčerpávajú prírodné zdroje, znečisťujú životné prostredie a ohrozujú zdravie našej planéty pre budúce generácie, pričom podkopávajú úsilie o zmiernenie zmeny klímy a adaptáciu na ňu; zdôrazňuje najmä najnovšie správy UNEP o desivom rozsahu škôd na životnom prostredí spôsobených konfliktmi na Ukrajine[footnoteRef:27] a v Gaze[footnoteRef:28]; ďalej pripomína správu Spoločného výskumného centra o škodách na životnom prostredí spôsobených pokračujúcou ruskou agresiou na Ukrajine[footnoteRef:29], ktorá poukazuje na prudký nárast toxického znečistenia, degradáciu pôdy a narušenie monitorovacích systémov; verí, že subjekty, ktoré Medzinárodný súdny dvor uznal za zodpovedné za konflikty, musia byť tiež zodpovedné za klimatické a environmentálne náklady vojny a okupácie a rekonštrukcie po skončení konfliktu; [27:  	Program OSN pre životné prostredie, The Environmental Impact of the Conflict in Ukraine: A Preliminary Review (Vplyv konfliktu na Ukrajine na životné prostredie: predbežný prehľad), 14. októbra 2022. ]  [28:  	Program OSN pre životné prostredie, Environmental Impact of the Conflict in Gaza: Preliminary Assessment of Environmental Impacts (Vplyv konfliktu v Gaze na životné prostredie: predbežné posúdenie vplyvov na životné prostredie), 18. júna 2024. ]  [29:  	Spoločné výskumné centrum, Status of Environment and Climate in Ukraine (Stav životného prostredia a klímy na Ukrajine), 2025. ] 

72.	zdôrazňuje, že posilnená diplomacia v oblasti klímy v rámci UNFCCC je kľúčom k potvrdeniu multilateralizmu, najmä v situácii rastúceho geopolitického napätia a klesajúcej dôvery v globálnu spoluprácu; zdôrazňuje symbolický význam konferencie COP 30 ako 10. výročia Parížskej dohody; vyzýva EÚ a jej členské štáty, aby podporili predsedníctvo COP 30 v jeho záväzku k multilateralizmu; zdôrazňuje, že Brazília, ktorá predsedá krajinám BRICS aj konferencii COP 30, môže využiť príležitosť na presadenie silnejšieho a koordinovanejšieho programu na dosiahnutie pokroku v hospodárskych, politických a environmentálnych otázkach;
73.	zdôrazňuje, že ciele v oblasti klímy nemožno dosiahnuť bez podpory a zapojenia verejnosti; vyzýva všetky zmluvné strany, aby zvyšovali povedomie verejnosti o zmene klímy a súvisiacich otázkach a ich chápanie verejnosťou a aby spolupracovali so zástupcami verejnosti s cieľom získať podporu verejnosti pre opatrenia na zmiernenie zmeny klímy a adaptáciu na ňu; je znepokojený narastajúcim šírením mylných informácií a dezinformácií o klíme, a to aj zo strany štátnych subjektov, a naliehavo vyzýva všetky vlády, aby sa tým urýchlene zaoberali vzhľadom na hrozbu, ktorú to predstavuje pre zmysluplné opatrenia v oblasti klímy, ako aj pre demokraciu; zdôrazňuje význam prístupu k vedecky podloženým informáciám a ochrany nezávislých médií; zdôrazňuje dôležitosť práce IPCC, ktorej cieľom je poskytovať spoľahlivé vedecké poradenstvo a údaje; vyzýva UNFCCC, aby zintenzívnila úsilie v boji proti dezinformáciám o klíme; vyzýva Komisiu, aby sa pripojila ku Globálnej iniciatíve za integritu informácií o zmene klímy s cieľom bojovať proti dezinformáciám o klíme;
Úsilie vo všetkých odvetviach
74.	zdôrazňuje, že k znižovaniu emisií a k dosiahnutiu klimatickej neutrality v súlade s Parížskou dohodou musia prispievať všetky odvetvia;
75.	víta skutočnosť, že globálny záväzok o metáne podpísalo takmer 160 zmluvných strán; vyzýva tie členské štáty EÚ, ktoré sa k záväzku ešte nepridali, aby tak urobili pred konferenciou COP 30; vyzýva Komisiu a členské štáty, aby prijali ďalšie opatrenia na splnenie cieľa záväzku o metáne; vyzýva všetky zmluvné strany, aby prijali konkrétne ciele znižovania emisií metánu a začlenili ich do svojich NDC; požaduje kvantifikované a vedecky podložené posúdenie pokroku, ktorý sa dosiahol od jeho prijatia na konferencii COP 26;
76.	pripomína, že metán má počas prvých 20 rokov svojho pôsobenia v atmosfére viac ako 80-násobne silnejší otepľovací účinok než oxid uhličitý, a zdôrazňuje, že je dôležité urýchliť znižovanie emisií metánu; so znepokojením berie na vedomie zistenia zo správy Medzinárodnej agentúry pre energiu (IEA) z roku 2025, v ktorej sa zdôrazňuje pokračujúci nárast emisií metánu, slabé plnenie globálneho záväzku o metáne a skutočnosť, že krajiny značne podhodnocujú znečistenie metánom vo svojich energetických sektoroch, pričom IEA odhaduje, že emisie sú približne o 80 % vyššie, ako uvádzajú vlády; pripomína, že emisie metánu z energetického sektora zostávajú jednou z najjednoduchších a ekonomicky najvýhodnejších kategórií emisií, ktoré možno celosvetovo znížiť; vyzýva EÚ, aby spolu s ďalšími významnými dovozcami fosílnych palív podporila vytvorenie nákupného klubu zameraného na znižovanie metánu, inšpirovaného koalíciou First Movers Coalition, ktorý by prijal spoločnú maximálnu hodnotu intenzity metánu v súlade s nariadením (EÚ) 2024/1787, a tým urýchlil celosvetové znižovanie metánu;
77.	pripomína nariadenie (EÚ) 2024/1787 o znižovaní emisií metánu v odvetví energetiky, ktoré sa bude od 1. januára 2027 v EÚ uplatňovať aj na dovozcov ropy, zemného plynu a uhlia; zdôrazňuje kľúčovú úlohu tohto nariadenia a jeho vykonávania pri podpore znižovania emisií metánu v počiatočnom štádiu výroby, zabezpečení dôvery investorov a stanovení globálnych noriem;
78.	so znepokojením konštatuje, že odvetvie dopravy je jediným odvetvím, v ktorom emisie na úrovni EÚ od roku 1990 vzrástli, a že na splnenie cieľov EÚ v oblasti klímy bude potrebné výraznejšie zníženie; zdôrazňuje význam ďalších opatrení na podporu elektrifikácie cestnej dopravy ako spôsobu znižovania emisií z cestnej dopravy spolu s ďalšími opatreniami na podporu prechodu na iný druh dopravy, intermodálnej dopravy a verejnej dopravy vo všeobecnosti; vyzýva Komisiu, aby do NDC zahrnula aj emisie z medzinárodnej dopravy; vyjadruje znepokojenie nad tým, že zo správy Komisie o posúdení národných energetických a klimatických plánov z roku 2025 vyplýva, že niektoré členské štáty ešte stále majú systémy podpory pre vozidlá na fosílne palivá, a vyzýva tieto členské štáty, aby ich postupne zrušili;
79.	opätovne vyzýva Komisiu, aby zabezpečila sociálnu spravodlivosť opatrení na dekarbonizáciu dopravy, a to aj začlenením emisií zo superjácht, súkromných lietadiel a služobných lietadiel do politík EÚ v oblasti klímy; ďalej opakovane vyzýva všetky zmluvné strany vrátane členských štátov EÚ, aby prijali opatrenia, ktoré by odrádzali od používania súkromných lietadiel; upozorňuje na neprimeraný vplyv súkromných lietadiel na klímu, ktoré v prepočte na jedného cestujúceho znečisťujú až 14-krát viac než komerčné lety; zdôrazňuje, že je dôležité ísť príkladom, a vyzýva všetkých účastníkov konferencie COP 30, vrátane zástupcov inštitúcií EÚ, aby nepoužívali súkromné lietadlá a na cestu do cieľa zvolili čo najmenej znečisťujúcu možnosť dopravy[footnoteRef:30]; [30:  	Uznesenie Európskeho parlamentu zo 14. novembra 2024 o konferencii OSN o zmene klímy v roku 2024 v Baku (Azerbajdžan) (COP 29), (Ú. v. EÚ C, C/2025/808, 11.2.2025, ELI: http://data.europa.eu/eli/C/2025/808/oj). ] 

80.	víta pokrok dosiahnutý na medzinárodnej úrovni pri ukladaní poplatkov za emisie oxidu uhličitého v medzinárodnej lodnej doprave; domnieva sa však, že medzi dohodou, ktorú dosiahla Medzinárodná námorná organizácia (IMO), a dlhodobými cieľmi, ktoré IMO stanovila, stále existuje rozdiel; v tejto súvislosti zdôrazňuje systém EÚ na obchodovanie s emisiami (ETS), ktorý sa od roku 2025 postupne vzťahuje na námornú dopravu;
81.	vyzýva Komisiu, aby po formálnom prijatí dekarbonizačných opatrení prijatých IMO na 83. zasadnutí Výboru pre ochranu morského prostredia (MEPC 83) predložila Parlamentu správu, v ktorej posúdi ich celkovú environmentálnu integritu a ich príspevok k cieľom Parížskej dohody, ako aj porovnanie s úrovňou environmentálnej integrity, ktorú zabezpečujú ustanovenia EU ETS;
82.	víta analýzu[footnoteRef:31], ktorú Komisia uverejnila 18. marca 2025 a z ktorej vyplýva, že neexistujú dôkazy poukazujúce na nárast využívania menších lodí mimo rozsahu pôsobnosti systému EU ETS alebo presunov z lode na loď ako spôsobu obchádzania nedávneho rozšírenia systému EU ETS na námornú dopravu; pripomína doložku o preskúmaní EU ETS 2026, ktorá umožňuje rozšírenie rozsahu pôsobnosti na menšie lode vrátane príbrežných lodí s hrubou priestornosťou od 400 do 5 000 ton; [31:  	COM(2025)0110.] 

83.	konštatuje, že odvetvie poľnohospodárstva bolo v roku 2020 zodpovedné za 10 – 12 % celosvetových antropogénnych emisií a 11 % celkových emisií EÚ v roku 2020; uznáva významný potenciál, ktorý má znižovanie emisií skleníkových plynov v odvetví poľnohospodárstva; zdôrazňuje, že poľnohospodári a odvetvie poľnohospodárstva sú obzvlášť zraniteľní voči zmene klímy, ktorá predstavujú významnú hrozbu pre potravinovú bezpečnosť na celom svete; zdôrazňuje, že politiky zamerané na dosiahnutie zníženia emisií v poľnohospodárskom sektore by mali v čo najväčšej miere zaručiť potravinovú bezpečnosť; zdôrazňuje, že je potrebné zaviesť politický rámec, ktorý by motivoval na udržateľné poľnohospodárske metódy, podporoval poľnohospodárov, najmä malých poľnohospodárov, pri prechode na odolné postupy a ktorý by odmeňoval poľnohospodárov, ktorí podporujú úsilie o zmiernenie dôsledkov zmeny klímy a chránia biodiverzitu; zdôrazňuje environmentálne prínosy opätovného zavlaženia odvodnených rašelinísk a ďalších opatrení podporujúcich biodiverzitu, zdravie pôdy a kvalitu vody v poľnohospodárskych podnikoch, ktoré zároveň prispievajú k zmierňovaniu zmeny klímy a adaptácii na ňu;
84.	víta skutočnosť, že podľa Svetovej banky je dnes 24 % celosvetových emisií pokrytých stanovením cien uhlíka[footnoteRef:32]; vyjadruje však poľutovanie nad tým, že pokrytie aj priemerná cenová úroveň sú stále príliš nízke na to, aby sa dosiahli ciele stanovené v Parížskej dohode; zdôrazňuje, že stanovenie cien uhlíka zvyšuje príjmy, ktoré by sa mali použiť na opatrenia v oblasti klímy a spravodlivú transformáciu; [32:  	Svetová banka, State and Trends of Carbon Pricing 2025 (Stav a trendy v oblasti oceňovania uhlíka v roku 2025), Svetová banka, Washington DC, máj 2025.] 

85.	víta skutočnosť, že Brazília zavádza systém obchodovania s emisiami a že viacerí obchodní partneri EÚ zaviedli alebo plánujú zaviesť obchodovanie s uhlíkom alebo iné mechanizmy stanovovania cien uhlíka, a to aj v reakcii na zavedenie mechanizmu uhlíkovej kompenzácie na hraniciach (CBAM); vyzýva Komisiu, aby ďalej povzbudzovala a podporovala ostatné zmluvné strany pri zavádzaní alebo zlepšovaní mechanizmov stanovovania cien uhlíka a aby preskúmala prepojenia a iné formy spolupráce s existujúcimi mechanizmami stanovovania cien uhlíka mimo EÚ; v tejto súvislosti vyzýva Komisiu, aby zabezpečila, aby akékoľvek prepojenia s EU ETS naďalej prinášali dodatočné a trvalé príspevky k zmierňovaniu zmeny klímy a neohrozovali záväzky EÚ týkajúce sa domácich emisií skleníkových plynov;
86.	zdôrazňuje, že globálne hodnotenie zvýrazňuje význam prechodu na udržateľný životný štýl a udržateľné modely spotreby a výroby, a to aj prostredníctvom obehovejšieho hospodárstva; zdôrazňuje, že je potrebné zintenzívniť úsilie o rozvoj a zlepšenie obehového hospodárstva EÚ; vyzýva Komisiu, aby po posúdení vplyvu čo najskôr navrhla cieľ pre materiálovú a spotrebnú stopu EÚ na rok 2030 v súlade so záväzkom 8. EAP;
87.	zdôrazňuje potrebu riešiť vplyv textilného odvetvia na klímu a životné prostredie, keďže zodpovedá približne za 8 – 10 % celosvetových emisií skleníkových plynov a značnú spotrebu zdrojov, najmä vody a energie; opakuje, že textilné odvetvie musí zohrávať dôležitú úlohu pri prechode na obehové hospodárstvo a že musí riešiť výzvy týkajúce sa predchádzania vzniku odpadu, nakladania s odpadom, vylučovania mikroplastov, spotreby vody, nadvýroby, postupov ultrarýchlej a rýchlej módy, celkovej trvanlivosti a netoxickosti výrobného procesu a recyklovateľnosti v textilnom odvetví; v tejto súvislosti zdôrazňuje význam nedávnej zmeny rámcovej smernice EÚ o odpade; zdôrazňuje, že je potrebné urýchlene zlepšiť normy v oblasti ľudských práv v celom hodnotovom reťazci textilného odvetvia;
88.	zdôrazňuje vplyv zmeny klímy na odvetvie cestovného ruchu ako prispievateľa a zároveň zraniteľného odvetvia a potrebu, aby sa destinácie prispôsobili klimatickým rizikám a rozvíjali cestovný ruch odolný voči zmene klímy; vyzýva na podporu prechodu na udržateľnejší cestovný ruch s environmentálne zodpovednými a nízkouhlíkovými postupmi;
89.	konštatuje, že existuje čoraz väčší vedecký a politický záujem o modifikáciu slnečného žiarenia (SRM), navrhovaný súbor prístupov klimatického inžinierstva, ako je vstrekovanie aerosólu do stratosféry, s cieľom umelo odrážať slnečné svetlo a ochladzovať planétu; zdôrazňuje, že SRM nijako nerieši hlavnú príčinu zmeny klímy, neposkytuje žiadnu vedeckú istotu účinku, a ohrozuje klimatickú a geopolitickú stabilitu, potenciálne katastrofickým spôsobom; pripomína, že rezolúcia OSN o globálnej správe a riadení je zablokovaná; zdôrazňuje, že vzhľadom na absenciu spoľahlivých vedeckých dôkazov o bezpečnosti, účinnosti a riadení sa musí každé klimatické inžinierstvo riadiť zásadou predbežnej opatrnosti;
90.	pripomína odporúčania skupiny hlavných vedeckých poradcov Komisie uverejnené v decembri 2024, a v súlade s nimi vyzýva Komisiu, aby prevzala aktívnu úlohu pri rokovaniach o globálnom rámci riadenia SRM založenom na pevnom postoji nepoužívania a aby posilnila schopnosť odhaliť a kvantifikovať akékoľvek neohlásené použitie SRM; ďalej vyzýva Komisiu a členské štáty, aby sa dohodli na celoeurópskom moratóriu na používanie SRM a aby zabezpečili, že prípadné verejné financovanie zodpovedného vedeckého výskumu a komplexného medzinárodného hodnotenia rizík, potenciálnych účinkov a vplyvov tejto technológie nenahradí verejné financovanie výskumu v oblasti adaptácie a zmierňovania;
Zmena klímy a rodové otázky
91.	zdôrazňuje význam rodového hľadiska a inkluzívnych prístupov v procese UNFCCC vrátane pracovného programu spravodlivej transformácie; vyzýva všetky zmluvné strany vrátane EÚ a jej členských štátov, aby zvýšili úsilie o začlenenie rodovej rovnosti do svojich revidovaných NDC a národných adaptačných plánov a do svojich politík v oblasti klímy a životného prostredia, najmä tých, ktoré sa týkajú zmierňovania, adaptácie a strát a škôd; zdôrazňuje, že je potrebné, aby všetky zmluvné strany vrátane EÚ a jej členských štátov prijali konkrétnejšie opatrenia s cieľom splniť záväzky obnoveného akčného plánu pre rodovú rovnosť dohodnutého na konferencii COP 25; vyzýva členské štáty a Komisiu, aby zvýšili úsilie o dosiahnutie cieľov stanovených v treťom akčnom pláne EÚ pre rodovú rovnosť;
92.	vyzýva na vypracovanie nového ambiciózneho akčného plánu pre rodovú rovnosť pred konferenciou COP 30, ktorý by bol prierezový, inkluzívny, merateľný, založený na ľudských právach a súdržný vo všetkých oblastiach opatrení v oblasti klímy; vyzýva zmluvné strany, aby zabezpečili, že financovanie opatrení v oblasti zmeny klímy bude zohľadňovať rodové hľadisko a že akčný plán pre rodovú rovnosť bude obsahovať primeraný a špecializovaný plán financovania; vyzýva všetky zmluvné strany, aby počas konferencie COP 30 podporili prijatie nového akčného plánu pre rodovú rovnosť;
93.	opakovane zdôrazňuje, že adaptačná schopnosť a zraniteľnosť sa líšia podľa pohlavia, veku, schopností, rasy a povolania; vyzýva preto všetky zmluvné strany, aby vo svojich národných adaptačných plánoch, adaptačných oznámeniach a NDC posúdili potreby zraniteľných skupín obyvateľstva, reagovali na ne a prioritne ich riešili;
94.	uznáva neprimeraný vplyv zmeny klímy na ženy a dievčatá, ktorý prehlbuje existujúce rodové rozdiely a predstavuje jedinečné hrozby pre ich živobytie, zdravie a bezpečnosť; opakovane zdôrazňuje, že je potrebné urýchliť opatrenia na znižovanie rizika katastrof s ohľadom na rodovú rovnosť, a teda aj na vykonávanie sendaiského rámca s ohľadom na rodovú rovnosť; vyzýva na ďalšie úsilie o stanovenie priorít a zohľadnenie rodovej rovnosti v rámci pripravenosti na katastrofy, najmä prostredníctvom využívania súborov údajov o znižovaní rizika katastrof;
95.	domnieva sa, že je potrebné zvýšiť a uľahčiť prístup žien k inkluzívnemu financovaniu opatrení v oblasti zmeny klímy, pričom konštatuje, že ženy majú nepomerne menší prístup k finančným zdrojom na projekty v oblasti adaptácie na zmenu klímy a jej zmiernenia; naliehavo vyzýva EÚ a jej členské štáty, aby podávali správy o tom, ako ich príspevky k financovaniu opatrení v oblasti zmeny klímy reagujú na rodovú rovnosť, a aby zvýšili konzistentnosť medzi podporou rodovej rovnosti a klímy prostredníctvom nástrojov vonkajšej činnosti a Európskej investičnej banky;
96.	opakovane zdôrazňuje význam zvýšenia účasti žien na rozhodovaní v kontexte diplomacie v oblasti klímy vrátane účasti v delegáciách COP a na vedúcich pozíciách na všetkých úrovniach opatrení v oblasti klímy; vyzýva všetky zmluvné strany, aby sa usilovali o dosiahnutie rodovej rovnosti vo svojich delegáciách a na všetkých úrovniach rozhodovania a rokovaní o zmene klímy; vyzýva všetky zmluvné strany, aby vymenovali národné kontaktné miesto pre rodovú rovnosť a zmenu klímy a aby zvýšili súvisiace zdroje, odbornú prípravu a podporu, a to aj v rámci EÚ;
Účasť zainteresovaných strán na konferencii COP 30
97.	pripomína význam plného zapojenia všetkých zmluvných strán do rozhodovacích procesov UNFCCC v duchu úprimnej spolupráce a uznáva, že ochrana priestoru pre občiansku spoločnosť a aktérov na miestnej a regionálnej úrovni, aby mohli pôsobiť a zúčastňovať sa na riadení v oblasti klímy, má zásadný význam pre zodpovednosť a transparentnosť; uznáva, že existuje mnoho prekážok, ktoré bránia účasti organizácií občianskej spoločnosti na konferenciách zmluvných strán; zdôrazňuje, že občianska spoločnosť a aktéri na miestnej a regionálnej úrovni zohrávajú dôležitú úlohu pri podpore vykonávania NDC tým, že zabezpečuje, aby boli opatrenia účinné, prispôsobené miestnym podmienkam a reagovali na potreby komunity;
98.	vyzýva predsedníctvo konferencie COP 30 a budúce predsedníctva, aby lepšie umožnili účasť rozvojových krajín a delegátov z najmenej rozvinutých krajín a vyčlenili na tento účel dodatočné zdroje; nabáda zmluvné strany, aby do svojich delegácií zapojili mladých ľudí a zabezpečili tak budúcim generáciám aktívnu účasť na formovaní rozhodnutí, ktoré majú vplyv na ich budúcnosť; víta vytvorenie funkcie klimatického šampióna mládeže na konferencii COP 28 ako krok smerom k väčšiemu zapojeniu mladých ľudí do procesu UNFCCC; vyzýva konferenciu COP 30, aby inštitucionalizovala zmysluplné zapojenie detí a mladých ľudí, a to aj prostredníctvom mechanizmov štruktúrovaného dialógu a oficiálneho zastúpenia; vyzýva na intenzívnejšie využívanie virtuálnych platforiem na konferenciách zmluvných strán s cieľom zvýšiť globálnu inkluzívnosť a účasť delegátov a zástupcov občianskej spoločnosti;
99.	žiada, aby organizátori konferencií zmluvných strán zabezpečili, aby ľudské práva, základné slobody vrátane slobody prejavu, plná a neobmedzená účasť občanov a organizácií občianskej spoločnosti vrátane práva na pokojné zhromažďovanie a združovanie a spravodlivý prístup na túto a budúce konferencie zmluvných strán boli plne zakotvené a zaručené v dohode s hostiteľskou krajinou, ktorá by mala byť zverejnená čo najskôr po jej podpísaní; vyzýva sekretariát UNFCCC, aby monitoroval dodržiavanie a v prípade porušenia týchto kritérií v oblasti ľudských práv podnikol príslušné kroky;
100.	domnieva sa, že pri výbere hostiteľského mesta pre akékoľvek budúce zasadnutie konferencie zmluvných strán by sa mal zohľadniť súbor vopred stanovených podmienok vrátane logistických a organizačných kapacít, bezpečnosti a ochrany, ako aj environmentálnych, hospodárskych a sociálnych vplyvov organizácie podujatia; zdôrazňuje význam udržateľnej organizácie konferencie COP 30; vyjadruje poľutovanie nad akýmkoľvek negatívnym vplyvom, ktorý by konferencia COP 30 mohla mať na miestny ekosystém a miestnu komunitu v Beléme; vyzýva na prijatie preventívnych opatrení na zmiernenie týchto rizík;
Konflikty záujmov, transparentnosť a integrita
101.	vyjadruje znepokojenie nad tým, že na konferencii COP 29 sa ako účastníci akreditovalo viac než 1 770 lobistov za fosílne palivá; vyzýva UNFCCC a zmluvné strany, aby zabezpečili ochranu rozhodovacieho procesu pred záujmami, ktoré sú v rozpore s cieľmi Parížskej dohody; naliehavo vyzýva UNFCCC, aby prevzala iniciatívu a navrhla ambiciózny rámec zodpovednosti, ktorý by chránil prácu UNFCCC pred neprimeraným vplyvom, a to na základe modelu obsiahnutého v Rámcovom dohovore Svetovej zdravotníckej organizácie o kontrole tabaku v súvislosti s tabakovým priemyslom; vyzýva všetky zmluvné strany, aby sa v rámci tejto dohody dohodli na vymedzení pojmu „“konflikt záujmov“ s cieľom posilniť požiadavky na zverejňovanie informácií;
102.	žiada, aby akreditácia pozorovateľov bola podmienená predložením oficiálneho vyhlásenia o zastupovaných záujmoch do registra UNFCCC, ktorý by bol prístupný verejnosti, s cieľom zvýšiť transparentnosť vplyvu na konferencii zmluvných strán;
103.	víta skutočnosť, že Komisia neposkytla akreditáciu lobistom za fosílne palivá na účasť na konferencii COP 29, a vyzýva, aby sa v tejto praxi pokračovalo; vyjadruje poľutovanie nad tým, že členské štáty EÚ na konferenciu COP 29 akreditovali 113 lobistov za fosílne palivá, a vyzýva všetky členské štáty, aby na konferenciu COP 30 ani na žiadnu budúcu konferenciu zmluvných strán neakreditovali žiadnych lobistov za fosílne palivá;
Priemysel, MSP a konkurencieschopnosť
104.	považuje konferenciu COP 30 za kľúčový míľnik 10 rokov po Parížskej dohode a zdôrazňuje, že boj proti zmene klímy by mal byť silnou hnacou silou rastu, znižovať energetickú chudobu a zvyšovať odolnosť, udržateľnosť a konkurencieschopnosť priemyslu a malých a stredných podnikov (MSP); vyzýva tvorcov politík vo všetkých zmluvných stranách dohovoru, aby v súlade so zásadou spoločnej, ale diferencovanej zodpovednosti (CBDR) vykonávali ambiciózne, včasné a cielené opatrenia v rámci stabilného, predvídateľného a podporného prechodného rámca;
105.	zdôrazňuje, že dobre navrhnuté a realizovateľné podporné politiky môžu zabezpečiť, aby dekarbonizácia a ciele v oblasti klímy išli ruka v ruke s priemyselným rastom, tvorbou pracovných miest a inováciami; pripomína, že investície do udržateľných a čistých technológií prispievajú k plneniu environmentálnych, hospodárskych a sociálnych cieľov;
106.	považuje za mimoriadne dôležité, aby EÚ zabezpečila spravodlivý prechod ku klimatickej neutralite do roku 2050, udržala podporu verejnosti pre opatrenia v oblasti klímy a išla príkladom, čo by malo zabezpečiť výhodu prvého hráča v oblasti čistých technológií a udržateľných odvetví; vyzýva na prijatie prísnych a cielených opatrení na ochranu priemyslu EÚ pred rizikom úniku uhlíka a pred nespravodlivou celosvetovou hospodárskou súťažou a na zabezpečenie rovnakých podmienok na celom svete; zdôrazňuje, že je naliehavo potrebné riešiť pretrvávajúce vysoké ceny energie, ktoré podkopávajú konkurencieschopnosť priemyslu EÚ, a to aj prostredníctvom investícií do čistej a obnoviteľnej energie, energetickej efektívnosti, sietí a flexibility;
107.	uznáva, že cieľ EÚ dosiahnuť do roku 2050 klimatickú neutralitu a zároveň zvýšiť svoju konkurencieschopnosť znamená hlbokú priemyselnú transformáciu, ktorá si vyžaduje rozsiahle a cielené verejné a súkromné investície prispôsobené rôznym podmienkam členských štátov a priemyselných odvetví a zvýšenie podpory čistých technológií, inovácií, zručností a infraštruktúry; zdôrazňuje, že investície do priemyselných hodnotových reťazcov pre čisté technológie sú tiež kľúčom k reindustrializácii EÚ a posilneniu strategickej autonómie;
108.	naliehavo žiada o podporu priemyselných podnikov EÚ vrátane MSP a malých spoločností so strednou trhovou kapitalizáciou, aby si zachovali svoje vedúce postavenie na svetovom trhu a zároveň dekarbonizovali a prechádzali na klimaticky neutrálne hospodárstvo; zdôrazňuje, že je potrebné poskytnúť účinné riešenia na ich podporu v tejto prechodnej fáze s cieľom podporiť ich inovačnú kapacitu a zabezpečiť konkurencieschopnosť, poskytnúť im predvídateľné a zjednodušené administratívne postupy, napríklad online postupy udeľovania povolení a prístup k financiám, a uľahčiť im účasť na verejnom obstarávaní;
109.	vyzýva na urýchlenú dekarbonizáciu spolu s posilnením konkurencieschopnosti; víta akt o emisne neutrálnom priemysle[footnoteRef:33], Dohodu o čistom priemysle[footnoteRef:34] a Akčný plán pre cenovo dostupnú energiu[footnoteRef:35] ako kľúčové kroky smerom k odolnému a klimaticky neutrálnemu hospodárstvu a pripravovaný akt na urýchlenie dekarbonizácie priemyslu; víta rozšírený Inovačný fond EÚ, ktorý podporuje rozširovanie nových inovácií a technológií v Európe zameraných na dekarbonizáciu a rozvoj dodávateľského reťazca; [33:  	Oznámenie Komisie z 26. februára 2025 s názvom „Dohoda o čistom priemysle: spoločný plán konkurenciechopnosti a dekarbonizácie“ (COM(2025)0085).]  [34:  	Tamže.]  [35:  	Oznámenie Komisie z 26. februára 2025 s názvom „Akčný plán pre cenovo dostupnú energiu“ (COM(2025)0079).] 

110.	podporuje riadenie uhlíka ako súčasť opatrení na zmiernenie priemyselných emisií a zdôrazňuje kľúčovú úlohu, ktorú zohráva zachytávanie, využívanie a ukladanie uhlíka pri dekarbonizácii ťažko odbúrateľných priemyselných emisií a pri výrobe nízkouhlíkových produktov vrátane nízkouhlíkového vodíka; pripomína stratégiu priemyselného riadenia uhlíka[footnoteRef:36] s cieľom rozšíriť zachytávanie, ukladanie, využívanie a odstraňovanie CO₂; víta pokrok pri vytváraní globálneho trhu s uhlíkom, ktorý by mal pomôcť pri dekarbonizácii priemyselných odvetví na celom svete a zabezpečiť rovnaké podmienky pre spoločnosti na celom svete; v tejto súvislosti pripomína svoju pozíciu k EU ETS a CBAM[footnoteRef:37], pričom víta navrhované zjednodušenie CBAM v prvom súhrnnom balíku ako dôležitý krok na ďalšie zvýšenie jeho účinnosti pri riešení úniku uhlíka, a vyzýva na funkčné riešenie vývozu s cieľom riešiť riziko úniku uhlíka v prípade tovaru v rámci CBAM vyvážaného z EÚ do krajín mimo EÚ; [36:  	Oznámenie Komisie zo 6. februára 2024 s názvom „Smerovanie k ambicióznemu priemyselnému riadeniu uhlíka v EÚ“ (COM(2024)0062).]  [37:  	Uznesenie Európskeho parlamentu z 3. apríla 2025 o energeticky náročných priemyselných odvetviach (Ú. v. EÚ C, C/2025/4369, 9.9.2025, ELI: http://data.europa.eu/eli/C/2025/4369/oj); uznesenie Európskeho parlamentu z 19. júna 2025 o dohode o čistom priemysle, prijaté texty, P10_TA(2025)0137. ] 

111.	naliehavo vyzýva na zlepšenie prístupu európskych priemyselných podnikov k financovaniu dekarbonizácie v súlade s Parížskou dohodou; zdôrazňuje potrebu primeraných finančných zdrojov na podporu dekarbonizácie v budúcom viacročnom finančnom rámci, a to aj prostredníctvom osobitných nástrojov financovania, ktoré účinne riešia potreby financovania európskych priemyselných odvetví;
112.	uznáva zásadnú úlohu MSP a malých spoločností so strednou trhovou kapitalizáciou, najmä mikropodnikov a startupov, pri podpore a realizácii inovácií, vytvárania pracovných miest a hospodárskeho rastu, ako aj pri vedení digitálnej a zelenej transformácie prostredníctvom inovácií a špičkových technologických riešení; zdôrazňuje, že v tejto súvislosti sú potrebné predvídateľné pravidlá a lepší prístup k financovaniu;
113.	zdôrazňuje, že je potrebné, aby všetky zmluvné strany mali nepretržite zabezpečený a konkurencieschopný prístup ku kritickým surovinám vrátane druhotných surovín; víta akt o kritických surovinách[footnoteRef:38] a zámer Komisie navrhnúť nový akt o obehovom hospodárstve a vyzýva na diverzifikáciu dodávateľských reťazcov s normami rovnocennými s normami EÚ; je presvedčený, že je potrebný predvídateľný regulačný rámec, ktorý by umožnil obehové obchodné modely, najmä tie, ktoré sú založené na predchádzaní vzniku odpadu, opätovnom používaní a vysokokvalitnej recyklácii, aby sa zabezpečil prístup k dôležitým surovinám; [38:  	Nariadenie Európskeho parlamentu a Rady (EÚ) 2024/1252 z 11. apríla 2024, ktorým sa stanovuje rámec na zaistenie bezpečných a udržateľných dodávok kritických surovín a ktorým sa menia nariadenia (EÚ) č. 168/2013, (EÚ) 2018/858, (EÚ) 2018/1724 a (EÚ) 2019/1020 (Ú. v. EÚ L, 2024/1252, 3.5.2024, ELI: http://data.europa.eu/eli/reg/2024/1252/oj).] 

114.	zdôrazňuje naliehavosť rekvalifikácie/zvyšovania úrovne zručností pracovnej sily prostredníctvom investícií do vedy, technológie, inžinierstva a matematiky (STEM) a akadémií na získanie zručností v oblasti uhlíkovej neutrality s cieľom odstrániť nedostatok pracovnej sily a medzery v zručnostiach v rámci dekarbonizácie európskeho priemyslu; vyzýva na spoluprácu so sociálnymi partnermi s cieľom riešiť nedostatok zručností a budúci dopyt po pracovnej sile v oblasti čistých technológií;
Energetická politika
115.	zdôrazňuje význam čo najskoršieho ukončenia využívania fosílnych palív a zároveň pripomína, že je potrebné vypracovať opatrenia na zabezpečenie dodávok plynu pri zmiernených nákladoch pre odvetvia, ktoré sa v krátkodobom až strednodobom horizonte nemôžu v podstatnej miere spoliehať na elektrifikáciu; konštatuje, že EÚ by sa mala usilovať o dosiahnutie celosvetového konsenzu o takomto postupnom ukončení na konferencii COP 30, ale zároveň by mala naďalej znižovať svoju závislosť od fosílnych palív, zvyšovať rozmanitosť svojich dodávateľov energie a rozvíjať energeticky účinné a dekarbonizované hospodárstvo, aby zvýšila svoju energetickú bezpečnosť a konkurencieschopnosť priemyslu a zabezpečila prístup domácností a podnikov k cenovo dostupnej energii; vyzýva EÚ, aby urýchlene ukončila dovoz ruských fosílnych palív vrátane zemného plynu do EÚ, ktoré dotujú útočnú vojnu Ruska proti Ukrajine; v tejto súvislosti víta nedávny plán REPowerEU o ukončení dovozu energie z Ruska[footnoteRef:39]; vyzýva krajiny G7, aby boli príkladom energetickej transformácie, a vyzýva všetky zmluvné strany COP, aby dekarbonizovali svoje energetické systémy a zastavili všetky nové investície do ťažby fosílnych palív; [39:  	Oznámenie Komisie z 12. mája 2025 s názvom „Roadmap towards ending Russian energy imports“ (Plán ukončenia dovozu energie z Ruska) (COM(2025)0440).] 

116.	zdôrazňuje nevyužitý potenciál geotermálnej energie pri dosahovaní cieľov Parížskej dohody a energetickej politiky EÚ, najmä v oblasti vykurovania a technologického tepla; vyzýva na výmenu najlepších postupov, inovácií a technológií;
117.	pripomína kľúčové výsledky prvého globálneho hodnotenia v rámci konsenzu SAE na konferencii COP 28 vrátane strojnásobenia obnoviteľných zdrojov energie a zdvojnásobenia energetickej efektívnosti do roku 2030, ako aj urýchlenia investícií do čistej energie; víta skutočnosť, že rok 2023 bol rekordným rokom pre nárast kapacity elektrickej energie z obnoviteľných zdrojov[footnoteRef:40], a vyzýva na priebežné monitorovanie a sledovanie pokroku na úrovni EÚ aj na celosvetovej úrovni; so znepokojením konštatuje, že súčasné investičné trendy nie sú v súlade s úrovňami potrebnými na dosiahnutie týchto cieľov vo svete[footnoteRef:41], a zdôrazňuje, že odstránenie tohto rozdielu si vyžaduje politické opatrenia a silnejšiu koordináciu verejného a súkromného sektora; [40:  	IEA, „Renewables“ (Obnoviteľné zdroje energie), https://www.iea.org/energy-system/renewables#tracking. ]  [41:  	IEA, World Energy Investment 2024: Overview and key findings (Svetové investície do energetiky v roku 2024: prehľad a kľúčové zistenia), 2024.] 

118.	zdôrazňuje význam globálneho zníženia emisií metánu v dodávateľských reťazcoch fosílnych palív počas prechodu na systémy čistej energie s cieľom dosiahnuť do roku 2030 globálne zníženie emisií metánu o 75 %, ako sa uvádza v scenári Medzinárodnej agentúry pre energiu s nulovými emisiami do roku 2050; vyzýva signatárov globálneho záväzku o metáne, aby zintenzívnili svoje úsilie, pretože súčasné miery znižovania emisií sú stále nedostatočné[footnoteRef:42] a celosvetové emisie naďalej prekračujú 120 miliónov metrických ton ročne; víta plán partnerstva pre znižovanie emisií metánu, ktorý Komisia predstavila na COP 29, a vyzýva na jeho urýchlené vykonávanie, a to aj prostredníctvom prezentácie úspešných príkladov na COP 30; [42:  	IEA, „Tracking pledges, targets and action“ (Sledovanie záväzkov, cieľov a opatrení), https://www.iea.org/reports/global-methane-tracker-2024/tracking-pledges-targets-and-action.] 

119.	podporuje globálny cieľ šesťnásobne zvýšiť kapacitu skladovania energie na 1 500 GW do roku 2030 a zo širšieho hľadiska zvýšiť flexibilitu systému v súlade s cieľmi skupiny G7; zdôrazňuje potrebu inovácií v oblasti technológií na znižovanie emisií skleníkových plynov; upozorňuje, že zmena klímy narúša energetické systémy vrátane účinnosti vodných a tepelných elektrární; zdôrazňuje potrebu rozvoja nefosílnej flexibility a skladovania s cieľom lepšie integrovať a riadiť obnoviteľné zdroje energie;
120.	zdôrazňuje hĺbkovú revíziu právnych predpisov EÚ v oblasti energetiky v rámci balíka „Fit for 55“, ktorá ich zosúladila so zvýšeným cieľom EÚ znížiť emisie skleníkových plynov do roku 2030 minimálne o 55 %, aby sa najneskôr do roku 2050 dosiahla klimatická neutralita, a ktorá sa teraz musí účinne vykonávať; je presvedčený, že ostatné zmluvné strany by mali vyvinúť podobné a relevantné úsilie;
121.	zdôrazňuje úlohu čistej energie a obnoviteľných zdrojov energie, energetickej efektívnosti a diverzifikácie systémov pri dosahovaní klimatickej neutrality; v tejto súvislosti víta nedávnu reformu koncepcie trhu s elektrinou v EÚ[footnoteRef:43], ktorej cieľom je podporiť výrobu energie z obnoviteľných zdrojov a posilniť postavenie a ochranu spotrebiteľov; je presvedčený, že na vykonávanie pravidiel koncepcie trhu s elektrinou sú potrebné ďalšie opatrenia; zdôrazňuje, že je potrebné prijať pragmatické, jasné a priaznivé podmienky na nárast nízkouhlíkového a obnoviteľného vodíka, aby sa urýchlila energetická transformácia, najmä v ťažko ekologizovateľných odvetviach; [43:  	Smernica Európskeho parlamentu a Rady (EÚ) 2024/1711 z 13. júna 2024, ktorou sa menia smernice (EÚ) 2018/2001 a (EÚ) 2019/944, pokiaľ ide o zlepšenie koncepcie trhu s elektrinou v Únii (Ú. v. EÚ L, 2024/1711, 26.6.2024, ELI: http://data.europa.eu/eli/dir/2024/1711/oj). ] 

122.	pripomína záväzok EÚ dodržiavať zásadu „energetická účinnosť na prvom mieste“, ktorá zohľadňuje nákladovú efektívnosť, účinnosť systému, kapacitu skladovania, flexibilitu na strane dopytu a bezpečnosť dodávok; zdôrazňuje jej úlohu pri znižovaní emisií, znižovaní účtov za energiu, zlepšovaní energetickej bezpečnosti a ochrane zraniteľných spotrebiteľov;
123.	zdôrazňuje potrebu rozsiahlych verejných a súkromných investícií do energetickej siete EÚ a súvisiacej infraštruktúry, aby sa umožnila ich modernizácia vrátane digitalizácie a rozšírenia vrátane cezhraničného prepojenia a ďalšej flexibilnej integrácie čistých a obnoviteľných zdrojov energie, opatrení na zvýšenie efektívnosti a riešení na skladovanie energie s cieľom poskytnúť občanom a priemyslu EÚ čistú, dostatočnú, bezpečnú a cenovo dostupnú energiu; zdôrazňuje najmä potrebu modernizácie elektrickej siete EÚ v rámci pripravovaného európskeho balíka opatrení pre európske elektrizačné sústavy;
124.	zdôrazňuje potrebu globálnej koordinácie a podpory rozvojových a najmenej rozvinutých krajín s cieľom dosiahnuť čisté nulové emisie a budovať kapacity prostredníctvom cezhraničnej spolupráce v oblasti tvorby politík a prenosu vedy a technológií;
125.	zdôrazňuje, že sa musia podporovať partnerstvá so spoľahlivými krajinami mimo EÚ v oblasti vonkajších rozmerov energetických politík; berie na vedomie úsilie EÚ o budovanie energetických aliancií prostredníctvom perspektívy udržateľného rozvoja, a to aj zohľadnením záujmov ich obyvateľov a miestnych spoločenstiev;
126.	berie na vedomie vyhlásenie[footnoteRef:44] o strojnásobení celosvetovej kapacity jadrovej energie do roku 2050, ktoré sa uviedlo na konferencii COP 28 a od konferencie COP 29 ho podpísalo 31 krajín vrátane 12 členských štátov EÚ a Ukrajiny; v tejto súvislosti pripomína začatie jadrovej aliancie, ktorú navrhlo niekoľko členských štátov EÚ, a Európskej priemyselnej aliancie pre malé modulárne reaktory; [44:  	Declaration to Triple Nuclear Energy (Vyhlásenie o strojnásobení jadrovej energie), december 2023.] 

127.	zdôrazňuje ústrednú úlohu miestnych spoločenstiev a občanov pri spravodlivej a inkluzívnej energetickej transformácii; vyzdvihuje právny rámec EÚ umožňujúci vznik energetických spoločenstiev a jeho potenciál ako modelu pre medzinárodných partnerov;
Výskum, inovácie, digitálne technológie a politika v oblasti vesmíru
128.	uznáva význam programu Copernicus a vedomostného centra pre pozorovanie Zeme v oblasti klímy a pozorovania; zdôrazňuje význam satelitného monitorovania pre politiku v oblasti klímy vrátane sledovania emisií metánu, lesov a záchytov uhlíka; vyzýva na spoločný výskum vesmírnych a klimatických technológií, posilnenie verejno-súkromných partnerstiev a zvýšenie investícií do vesmírneho hospodárstva EÚ v záujme strategickej autonómie;
129.	zdôrazňuje kľúčovú úlohu výskumu a inovácií pri dosahovaní cieľov Parížskej dohody a Zelenej dohody; vyjadruje poľutovanie nad tým, že EÚ stále nedosahuje svoj cieľ v oblasti investícií do výskumu a vývoja vo výške 3 % HDP, a žiada stratégie na podporu priemyselného výskumu a vývoja;
130.	víta úlohu programu Horizont Európa a jeho partnerstiev, ako sú spoločné podniky a znalostné a inovačné spoločenstvá Európskeho inovačného a technologického inštitútu, pri podpore spolupráce medzi verejným a súkromným sektorom v záujme klimatickej neutrality, ktorá zabezpečuje udržateľné, prístupné a cenovo dostupné inovácie;
131.	zdôrazňuje, že EÚ musí spolupracovať v oblasti výskumu zameraného na technológie, priemysel a inovatívnu vedu, čo pomôže významne prispieť k plneniu Parížskej dohody, a vyzýva na rýchle vypracovanie novej Stratégie pre európske vedy o živej prírode a preskúmanie stratégie pre biohospodárstvo; víta iniciatívu „Vyberte si Európu pre vedy o živej prírode“, ktorá zlepšuje možnosti financovania výskumu v EÚ; vyzýva Komisiu, aby podporovala strategické výskumné partnerstvá s cieľom umožniť rovnaké podmienky v Európe; podporuje ďalšie opatrenia na zabezpečenie dlhodobého prístupu k údajom o klíme pre medzinárodnú výskumnú komunitu;
132.	zdôrazňuje kľúčovú úlohu digitalizácie pri energetickej integrácii, prepojení trhov a znižovaní emisií; zdôrazňuje význam digitálnych technológií a nástrojov založených na umelej inteligencii pri dosahovaní transformácie na čistý priemysel, keďže ponúkajú príležitosti okrem iného v oblasti elektrifikácie, flexibility a energetickej efektívnosti; očakáva strategický plán EÚ pre digitalizáciu a umelú inteligenciu v energetickom sektore; vyjadruje znepokojenie nad uhlíkovou stopou sektora informačných a komunikačných technológií a vyzýva na udržateľné postupy v dátových centrách; pripomína cieľ digitálnej stratégie EÚ vytvoriť do roku 2030 klimaticky neutrálne a vysoko energeticky účinné dátové centrá a elektronické komunikačné siete a služby;
Úloha Európskeho parlamentu na konferencii COP 30
133.	domnieva sa, že Európsky parlament by mal byť integrálnou súčasťou delegácie EÚ na konferencii COP 30, pretože musí udeliť súhlas s medzinárodnými dohodami a ako jeden zo spoluzákonodarcov EÚ zohráva ústrednú úlohu pri vykonávaní Parížskej dohody v Únii; očakáva preto, že sa bude môcť zúčastniť na koordinačných stretnutiach EÚ na konferencii COP 30 v Beléme a že mu bude zaručený včasný prístup ku všetkým prípravným dokumentom; zaväzuje sa konať nezávisle a bez konfliktu záujmov;
°
°     °
134.	poveruje svoju predsedníčku, aby postúpila toto uznesenie Rade, Komisii, vládam a parlamentom členských štátov a sekretariátu UNFCCC s požiadavkou, aby sa rozoslalo všetkým zmluvným stranám uvedeného dohovoru, ktoré nie sú členmi EÚ.

